title: Provedbena uredba Komisije (EU) 2017/271 оd 16. veljače 2017. o proširenju konačne antidampinške pristojbe uvedene Uredbom Vijeća (EZ) br. 925/2009 na uvoz određene aluminijske folije podrijetlom iz Narodne Republike Kine na uvoz neznatno izmijenjene određene aluminijske folije

text:
               17.2.2017

               HR

               Službeni list Europske unije

               L 40/51

         PROVEDBENA UREDBA KOMISIJE (EU) 2017/271
   оd 16. veljače 2017.
   o proširenju konačne antidampinške pristojbe uvedene Uredbom Vijeća (EZ) br. 925/2009 na uvoz određene aluminijske folije podrijetlom iz Narodne Republike Kine na uvoz neznatno izmijenjene određene aluminijske folije
   EUROPSKA KOMISIJA
   uzimajući u obzir Ugovor o funkcioniranju Europske unije,
   uzimajući u obzir Uredbu (EU) 2016/1036 Europskog parlamenta i Vijeća od 8. lipnja 2016. o zaštiti od dampinškog uvoza iz zemalja koje nisu članice Europske unije (1) („Osnovna uredba”), a posebno njezin članak 13. stavak 3.,
   budući da:
   1.   POSTUPAK

   1.1.   Postojeće mjere

               (1)

               Uredbom (EZ) br. 925/2009 (2) („Izvorna uredba”) Vijeće je uvelo konačnu antidampinšku pristojbu od 30,0 % na uvoz aluminijske folije debljine ne manje od 0,008 mm i ne veće od 0,018 mm, bez podloge, samo valjane i dalje neobrađene, u svitcima širine ne veće od 650 mm i mase veće od 10 kg („predmetni proizvod”) iz Narodne Republike Kine („NRK” ili „Kina”), za sva druga trgovačka društva osim onih navedenih u članku 1. stavku 2. te uredbe.

               (2)

               U prosincu 2015. mjere za isti proizvod proširene su Uredbom (EU) 2015/2384 (3) („revizija nakon isteka mjerâ”).

               (3)

               U daljnjem tekstu te se mjere nazivaju „mjere na snazi”, a ispitni postupak koji je doveo do mjerâ uvedenih Izvornom uredbom u daljnjem se tekstu naziva „početni ispitni postupak”.

         1.2.   Pokretanje postupka nakon podnošenja zahtjeva

               (4)

               Dana 18. travnja 2016. Europska komisija („Komisija”) zaprimila je zahtjev u kojem se navodi da se mjere na snazi na uvoz određene aluminijske folije izbjegavaju uvozom neznatno izmijenjenih predmetnih proizvoda iz NRK-a.

               (5)

               Podnositelj zahtjeva zatražio je da ostane anoniman zbog prijetnje poslovne odmazde. Komisija je smatrala da je zahtjev utemeljen i suglasila se s tim da identitet podnositelja zahtjeva ostane povjerljiv.

               (6)

               U zahtjevu su izneseni dokazi prima facie da je nakon uvođenja mjerâ na snazi došlo do znatne promjene u strukturi trgovine koja obuhvaća izvoz iz NRK-a u Uniju, a uzrok te promjene je, kako se čini, uvođenje mjerâ na snazi. Navodno nisu postojali dostatni valjani razlozi ili kakvo drugo opravdanje za takvu promjenu osim uvođenja mjerâ na snazi.

               (7)

               Nadalje, dokazi u spisu upućivali su na činjenicu da su korektivni učinci mjerâ na snazi narušeni i u pogledu količina i u pogledu cijena. Dokazi su upućivali na to da se pojačani uvoz neznatno izmijenjenog proizvoda obavljao po cijenama koje su bile niže od neštetne cijene utvrđene u početnom ispitnom postupku.

               (8)

               Naposljetku postojali su dokazi prima facie da su se neznatno izmijenjeni proizvodi prodavali po dampinškim cijenama u odnosu na uobičajenu vrijednost utvrđenu u početnom ispitnom postupku za istovjetni proizvod, to jest proizvod koji proizvodi industrija Unije jednakih tehničkih i fizičkih značajki kao predmetni proizvod.

               (9)

               Nakon što je informirala države članice Komisija je utvrdila da postoje dostatni dokazi prima facie za pokretanje ispitnog postupka u skladu s člankom 13. Osnovne uredbe. Stoga je započela sadašnji ispitni postupak Provedbenom uredbom Komisije (EU) 2016/865 (4) („Uredba o pokretanju postupka”). U skladu s člankom 13. stavkom 3. i člankom 14. stavkom 5. Osnovne uredbe Komisija je Uredbom o pokretanju postupka također uputila carinska tijela da evidentiraju uvoz neznatno izmijenjenih predmetnih proizvoda iz NRK-a.

         1.3.   Ispitni postupak

               (10)

               Komisija je o pokretanju ispitnog postupka pravovremeno obavijestila tijela NRK-a, proizvođače izvoznike i trgovce u toj zemlji, uvoznike u Uniji za koje se zna da se postupak na njih odnosi i industriju Unije.

               (11)

               Obrasci za izuzeće poslani su proizvođačima izvoznicima u NRK-u i poznatim uvoznicima u Uniji.

               (12)

               Zainteresirane strane dobile su priliku iznijeti svoja stajališta u pisanom obliku i zatražiti saslušanje u roku utvrđenom Uredbom o pokretanju postupka. Sve strane obaviještene su da bi nesuradnja mogla dovesti do primjene članka 18. Osnovne uredbe te do nalaza koji će biti doneseni na temelju raspoloživih činjenica.

               (13)

               Javilo se pet grupacija trgovačkih društava iz NRK-a i 19 trgovačkih društava iz Unije uključujući industriju Unije i nepovezane uvoznike.

               (14)

               Pet grupacija trgovačkih društava iz NRK-a i pet nepovezanih uvoznika dostavilo je odgovore na upitnik i zatražilo izuzeće od mogućih proširenih mjerâ u skladu s člankom 13. stavkom 4. Osnovne uredbe.

               (15)

               Sljedeći proizvođači izvoznici predali su cjelovite odgovore na upitnike, a u njihovim su poslovnim prostorima potom obavljeni posjeti radi provjere:

                           —

                           Dingsheng Aluminium Group

                           —

                           Jiangsu Zhongji Lamination Materials Co., Ltd

                           —

                           Luoyang Wanji Aluminium Processing Co., Ltd

                           —

                           Xiamen Xiashun Aluminium Foil Co., Ltd

                           —

                           Yantai Donghai Aluminum Foil Co., Ltd.

               (16)

               Sljedećih pet nepovezanih uvoznika iz Unije predalo je cjelovite odgovore na upitnike:

                           —

                           Coutinho Caro + Co. International Trading GmbH

                           —

                           Huhtamaki Flexible Packaging Germany GmbH & Co. KG

                           —

                           Now Plastics UK Inc (podružnica u Milanu)

                           —

                           Von Aschenbach & Voss GmbH

                           —

                           Wrap Films Systems Ltd.

               (17)

               Jedan od nepovezanih uvoznika, trgovačko društvo Wrap Films Systems Ltd, potom je prestao surađivati.

               (18)

               Posjeti radi provjere obavljeni su u poslovnim prostorima sljedećih nepovezanih uvoznika:

                           —

                           Coutinho Caro + Co. International Trading GmbH

                           —

                           Von Aschenbach & Voss GmbH.

               (19)

               Trgovačko društvo Cellofix S.L. dostavilo je podneske i zatražilo saslušanje kao zainteresirana strana.

               (20)

               Saslušanja su održana između Komisije i podnositelja zahtjeva te između Komisije i sljedećih trgovačkih društava: Cellofix S.L., Now Plastics Inc i Von Aschenbach & Voss GmbH.

               (21)

               Nakon obavješćivanja održano je još jedno saslušanje između Komisije i podnositelja zahtjeva nakon kojega je Komisija ponovo objavila svoju namjeru da proširi mjere u okviru mehanizma postupka krajnje uporabe u skladu s člankom 254. Uredbe (EU) br. 952/2013 Europskog parlamenta i Vijeća (5) („Carinski zakonik Unije”).

         1.4.   Razdoblje ispitnog postupka i izvještajno razdoblje

               (22)

               Razdobljem ispitnog postupka obuhvaćeno je razdoblje od 1. travnja 2012. do 31. ožujka 2016. Podaci su prikupljeni za razdoblje ispitnog postupka, kao i za sve godine od 2009. (kada su mjere na snazi uvedene) kako bi se ispitala, među ostalim, navodna promjena u strukturi trgovine. U razdoblju od 1. travnja 2015. do 31. ožujka 2016. („razdoblje izvješćivanja”) prikupljeni su podrobniji podaci radi ispitivanja mogućeg narušavanja korektivnog učinka mjerâ na snazi i postojanja dampinga.

         2.   REZULTATI ISPITNOG POSTUPKA

   2.1.   Opća razmatranja

               (23)

               U skladu s člankom 13. stavkom 1. Osnovne uredbe, Komisija je danim redoslijedom analizirala je li došlo do promjene strukture trgovine između trećih zemalja i Unije; proizlazi li takva promjena iz prakse, obrade ili rada za koji ne postoji dostatni valjani uzrok ili ekonomska opravdanost osim uvođenja pristojbe; postoji li dokaz o šteti ili da su preostali učinci pristojbe narušeni u smislu cijena i/ili količina istovjetnog proizvoda; te postoji li dokaz o dampingu u odnosu na uobičajene vrijednosti koje su ranije uspostavljene za istovjetni proizvod, ako je potrebno u skladu s odredbama članka 2. Osnovne uredbe.

         2.2.   Predmetni proizvod

               (24)

               Proizvod na koji se odnosi moguće izbjegavanje mjerâ proizvod je na koji se primjenjuju mjere na snazi, kako je prethodno opisan u uvodnoj izjavi 1. Razvrstan je u oznaku KN ex 7607 11 19 (oznaka TARIC 7607111910). Kako je utvrđeno početnim ispitnim postupkom ta konkretna vrsta aluminijske folije pretvara se u proizvod široke potrošnje, aluminijsku foliju za kućanstva („AHF”), koja se upotrebljava za pakiranje i druge namjene u kućanstvu).

         2.3.   Proizvod iz ispitnog postupka

               (25)

               Proizvod na koji se odnosi ispitni postupak zbog izbjegavanja mjerâ ima iste bitne značajke kao predmetni proizvod. Međutim on može biti žaren ili ne.

               (26)

               U Uredbi o pokretanju postupka proizvod iz ispitnog postupka definiran je kako slijedi:

                           —

                           aluminijska folija debljine ne manje od 0,007 mm i manje od 0,008 mm, neovisno o širini svitaka, žarena ili ne, ili

                           —

                           aluminijska folija debljine ne manje od 0,008 mm i ne veće od 0,018 mm i u svitcima širine veće od 650 mm, žarena ili ne, ili

                           —

                           aluminijska folija debljine veće od 0,018 mm i manje od 0,021 mm, neovisno o širini svitaka, žarena ili ne, ili

                           —

                           aluminijska folija debljine ne manje od 0,021 mm i ne veće od 0,045 mm, kada je isporučena s najmanje dva sloja, neovisno o širini svitaka, žarena ili ne.

               (27)

               Prva tri prethodno opisana proizvoda trenutačno su razvrstana u oznaku KN ex 7607 11 19 (oznake TARIC 7607111930, 7607111940 i 7607111950). Četvrti prethodno opisan proizvod razvrstan je u oznaku KN ex 7607 11 90 (oznake TARIC 7607119045 i 7607119080).

               (28)

               U početnom ispitnom postupku Komisija je utvrdila da aluminijska konverterska folija („ACF”) nije predmetni proizvod (6). Ta dva proizvoda, AHF i ACF, imaju različite namjene. ACF se upotrebljava u konverterskoj industriji koja ga laminira, oblaže, lakira i na druge načine prerađuje i integrira u proizvode koji se upotrebljavaju u područjima kao što su pakiranje hrane, lijekova, kozmetike i duhana ili u izolirajuće materijale za sektor građevinarstva. U prosincu 2014. Komisija je pokrenula antidampinški ispitni postupak u pogledu ACF-a (7). Podnositelj zahtjeva povukao je zahtjev i mjere nisu uvedene za ACF (8). Iz prethodno navedenih razloga Komisija je smatrala primjerenim isključiti ACF iz opsega ovog ispitnog postupka.

               (29)

               Nakon obavješćivanja podnositelj zahtjeva tvrdio je da su ACF i AHF međusobno zamjenjivi. Komisija je međutim smatrala da se tim argumentom ne dovodi u pitanje neosporna definicija predmetnog proizvoda utvrđena u početnom ispitnom postupku.

               (30)

               U ispitnom postupku Komisija je međutim utvrdila da definicija proizvoda iz ispitnog postupka obuhvaća ne samo neznatno izmijenjen predmetni proizvod nego bi mogla obuhvaćati i ACF. Pet proizvođača izvoznika koji surađuju izvozili su ACF u Uniju tijekom razdoblja izvješćivanja (vidjeti uvodnu izjavu 74. u nastavku). Stoga je odlučeno da se pri izradi mjerâ uzme u obzir krajnja uporaba (vidjeti uvodne izjave 58. do 69.).

               (31)

               Nakon obavješćivanja jedan od uvoznika koji ne surađuju tvrdio je da je Komisija trebala uzeti u obzir njegov prijedlog da se nežarena folija u velikim kolutovima isključi iz opsega ispitnog postupka.

               (32)

               Budući da to trgovačko društvo nije surađivalo u ispitnom postupku Komisija nije mogla provjeriti tu tvrdnju. Nijedna od dostupnih činjenica nije upućivala na zaključak da bi nežarena folija u velikim kolutovima trebala biti isključena iz opsega ovog ispitnog postupka. Stoga je Komisija odbila tu tvrdnju.

         2.4.   Razina suradnje

               (33)

               Proizvođači izvoznici iz NRK-a pokazali su nisku razinu suradnje; samo se pet grupacija kineskih proizvođača izvoznika, čiji udio u kineskom izvozu u Uniju u razdoblju izvješćivanja iznosi oko 22 %, javilo i zatražilo izuzeće od mogućeg proširenja mjerâ na snazi.

               (34)

               Izvoz izvoznika koji ne surađuju procijenjen je na oko 78 % ukupnog kineskog izvoza u Uniju u istom razdoblju. Stoga je za taj izvoz Komisija upotrijebila najbolje raspoložive činjenice u skladu s člankom 18. Osnovne uredbe.

         2.5.   Promjena strukture trgovine

               (35)

               Kako bi utvrdila promjenu u strukturi trgovine Komisija je analizirala opseg uvoza predmetnog proizvoda i opseg uvoza neznatno izmijenjenog predmetnog proizvoda za razdoblje između uvođenja početnih mjerâ (2009.) i rujna 2016.

               (36)

               Ispitivanjem je utvrđeno da je za razdoblje izvješćivanja 80 % ukupnog opsega uvoza proizvoda iz ispitnog postupka podrijetlom iz NRK-a bio neznatno izmijenjen predmetni proizvod (9). Taj je omjer potom ekstrapoliran za predmetne godine od 2009.

               (37)

               Opseg izvoza predmetnog proizvoda utvrđen je na temelju podataka Eurostata za razdoblje između 2009. i razdoblja izvješćivanja.

               (38)

               U tablici u nastavku objedinjeni su prikupljeni podaci.

                  Tablica 1.

                  Uvoz predmetnog proizvoda i neznatno izmijenjenog predmetnog proizvoda iz NRK-a u EU

                           (Jedinica: tona)

                           Razdoblje početnog ispitnog postupka
                           od srpanja 2007. do lipnja 2008.

                           2009.

                           2010.

                           2011.

                           2012.

                           2013.

                           2014.

                           Razdoblje izvješćivanja

                           Predmetni proizvod

                           30 318

                           150

                           1 442

                           3 094

                           1 165

                           1 369

                           1 553

                           1 152

                           Neznatno izmijenjen proizvod

                           11 393

                           17 115

                           30 960

                           25 648

                           30 962

                           42 578

                           44 522

                              Izvor: Eurostat, kineski proizvođači izvoznici koji surađuju

               (39)

               Ukupni opseg uvoza predmetnog proizvoda iz NRK-a smanjio se sa 30 318 tona u razdoblju početnog ispitnog postupka (od srpnja 2007. do lipnja 2008.) na 1 152 tone u razdoblju izvješćivanja ovog ispitnog postupka. Nasuprot tome, uvoz neznatno izmijenjenog predmetnog proizvoda povećao se sa 11 393 tone u 2009. na 44 522 tone u razdoblju izvješćivanja ovog ispitnog postupka.

               (40)

               Povećanje uvoza neznatno izmijenjenog predmetnog proizvoda, kao i paralelni nestanak uvoza predmetnog proizvoda od uvođenja mjerâ čine znatnu promjenu u strukturi trgovine, kao što se zahtijeva člankom 13. stavkom 1. Osnovne uredbe.

               (41)

               Nakon obavješćivanja jedan od uvoznika koji ne surađuje ustvrdio je da je Komisija za utvrđivanje promjene u strukturi trgovine upotrijebila pogrešnu metodologiju. Konkretnije, doveo je u pitanje pretpostavku da je prodaja proizvođača izvoznika koji ne surađuju tijekom razdoblja izvješćivanja bila prodaja neznatno izmijenjenog predmetnog proizvoda.

               (42)

               Komisija je ponovila da je za utvrđivanje opsega uvoza neznatno izmijenjenog proizvoda upotrijebila dostupne činjenice. S obzirom na vrlo nisku razinu suradnje, u svjetlu informacija sadržanih u zahtjevu i u nedostatku bilo kakvih informacija koje bi upućivale na suprotno, Komisija je mogla razumno zaključiti da trgovačka društva koja ne surađuju izvoze neznatno izmijenjen proizvod. Stoga je metodologija upotrijebljena za utvrđivanje promjene u strukturi trgovine potvrđena.

         2.6.   Postojanje praksi izbjegavanja mjerâ

               (43)

               U skladu s člankom 13. stavkom 1. Osnovne uredbe promjena strukture trgovine mora proizaći iz prakse, obrade ili rada za koji ne postoji dostatni valjani uzrok ili ekonomska opravdanost osim uvođenja pristojbe. Praksa, obrada ili rad uključuju, među ostalim, neznatnu izmjenu predmetnog proizvoda.

               (44)

               Analizirane su aktivnosti proizvođača izvoznika koji surađuju. Ta analiza potvrdila je postojanje četiriju praksi izbjegavanja mjerâ.

               (45)

               Za te četiri prakse izbjegavanja mjerâ, nađeni su dokazi u obliku poruka e-pošte od kineskih proizvođača izvoznika u kojima oni savjetuju kupcima kako bi se mjere na snazi mogle izbjeći. Različiti dokazi također su sadržavali informacije o tome da su neki od uvoznika/korisnika iz Unije doista uveli takve prakse.

               (46)

               Komisija je također pronašla dokaze pri provjeri trgovačkog društva Dingsheng Aluminium Group, jednog od kineskih proizvođača koji surađuju. U razdoblju od uvođenja pristojbi u 2009. trgovačko društvo Dingsheng Aluminium Group izvozilo je u Uniju AHF tanji od predmetnog proizvoda, to jest AHF debljine manje od 0,008 mm i ne manje od 0,007 mm. Isti proizvođač izvoznik također je u Uniju izvozio AHF veće debljine od predmetnog proizvoda, to jest AHF debljine veće od 0,018 mm i manje od 0,021 mm. Dokazi u obliku poruka e-pošte od drugih proizvođača izvoznika također su potvrdili postojanje takve prakse.

               (47)

               Nadalje, u istom razdoblju trgovačko društvo Dingsheng Aluminium Group prodavalo je Uniji AHF u svitcima širine veće od 650 mm. Ti su svitci potom u Uniji rezani na svitke manje širine. Pri provjeri jednog od uvoznika koji surađuju, Komisija je utvrdila da taj uvoznik, konkretno trgovačko društvo Von Aschenbach & Voss GmbH, u Uniji reže šire svitke na svitke za široku potrošnju.

               (48)

               U pogledu uvoza u Uniju aluminijske folije debljine između 0,021 mm i 0,045 mm i isporučene u dva sloja, Komisija u dosjeu ima dokaze u obliku porukâ e-pošte između kineskih proizvođača izvoznika, uključujući Dingsheng Aluminium Group, i proizvođača u Uniji. Komisija je također utvrdila da neki od proizvođača u Uniji posjeduju strojeve s pomoću kojih se slojevi dvoslojne folije razdvajaju na standardnu debljinu što omogućuje njezinu uporabu kao AHF.

               (49)

               Na temelju nalaza u pogledu proizvođača izvoznika koji surađuju i na temelju podataka raspoloživih za proizvođače izvoznike koji ne surađuju, postojanje prakse izbjegavanja mjerâ u smislu članka 13. stavka 1. Osnovne uredbe utvrđuje se na razini zemlje za 80 % ukupnog uvoza proizvoda iz ispitnog postupka iz NRK-a. Izbjegavanje mjerâ postiže se neznatnom izmjenom predmetnog proizvoda kako bi bio razvrstan u carinske oznake koje inače ne podliježu mjerama, konkretno proizvod iz ispitnog postupka.

         2.7.   Narušavanje korektivnih učinaka pristojbe u smislu cijena i/ili količina istovjetnog proizvoda

               (50)

               Povećanje uvoza neznatno izmijenjenog predmetnog proizvoda bilo je znatno kao što je objašnjeno u prethodno navedenoj uvodnoj izjavi 36. i predstavljalo je otprilike 80 % ukupnog opsega uvoza proizvoda iz ispitnog postupka za razdoblje između 2009. i razdoblja izvješćivanja.

               (51)

               Komisija je usporedila izvoznu cijenu neznatno izmijenjenog predmetnog proizvoda s razinom uklanjanja štete kako je utvrđena u Provedbenoj uredbi (EU) 2015/2384 o uvođenju konačne antidampinške pristojbe nakon revizije nakon isteka mjere u skladu s člankom 11. stavkom 2. Osnovne uredbe.

               (52)

               Kad je riječ o proizvođaču izvozniku koji surađuje koji je sudjelovao u praksama izbjegavanja mjerâ, izvozna cijena utvrđena je na temelju informacija provjerenih tijekom ispitnog postupka. Za proizvođače izvoznike koji ne surađuju izvozna cijena utvrđena je na temelju podataka Eurostata nakon odbitka opsega izvoza proizvođača izvoznika koji surađuju.

               (53)

               Ta usporedba pokazala je znatno obaranje cijena.

               (54)

               Stoga se smatra da su korektivni učinci mjerâ na snazi narušeni u smislu količine i u smislu cijena.

         2.8.   Dokazi o dampingu u odnosu na uobičajenu vrijednost koja je prethodno utvrđena za istovjetni proizvod

               (55)

               U skladu s člankom 13. stavkom 1. Osnovne uredbe i kako bi se utvrdilo jesu li izvozne cijene proizvoda iz ispitnog postupka bile dampinške, izvozne cijene proizvođača izvoznika (i onih koji surađuju, a sudjelovali su u praksama izbjegavanja mjerâ, i onih koji ne surađuju) utvrđene su kako je opisano u prethodno navedenim uvodnim izjavama 51. i 52. te uspoređene s uobičajenom vrijednošću utvrđenom tijekom ispitnog postupka revizije zbog predstojećeg isteka mjerâ navedenog u uvodnoj izjavi 51. i primjereno prilagođene fluktuacijama na Londonskoj burzi metala (London Metal Exchange – LME). Ta prilagodba bila je potrebna zbog činjenice da cijene proizvoda od aluminija slijede fluktuacije cijena osnovne sirovine, primarnog aluminija. Cijene na Londonskoj burzi metala smatraju se globalnim mjerilom za primarni aluminij.

               (56)

               Usporedba uobičajene vrijednosti i izvozne cijene pokazuje da su i proizvođači izvoznici koji surađuju, a sudjelovali su u izbjegavanju mjerâ, i oni koji ne surađuju, tijekom razdoblja izvješćivanja izvozili AHF u Uniju po dampinškim cijenama.

         2.9.   Zaključak

               (57)

               Na temelju prethodno navedenih nalaza Komisija je zaključila da su pristojbe za uvoz predmetnog proizvoda kako je definiran u početnom ispitnom postupku izbjegavane uvozom neznatno izmijenjenog predmetnog proizvoda podrijetlom iz NRK-a.

               (58)

               Ispitni postupak također je pokazao da je postojala promjena u strukturi trgovine između NRK-a i Unije i da nije postojao dostatni valjani uzrok ili ekonomska opravdanost za tu promjenu osim uvođenja pristojbe.

               (59)

               Komisija je također utvrdila da taj uvoz nanosi štetu i da su korektivni učinci pristojbe narušeni u pogledu cijena i/ili količina istovjetnog proizvoda. Dokazi o dampingu u odnosu na uobičajenu vrijednost koja je prethodno utvrđena za istovjetni proizvod također su nađeni.

         3.   MJERE

               (60)

               Na temelju prethodno navedenih nalaza Komisija je zaključila da je konačna antidampinška pristojba uvedena za uvoz predmetnog proizvoda podrijetlom iz NRK-a izbjegavana uvozom proizvoda iz ispitnog postupka podrijetlom iz NRK-a.

               (61)

               Međutim na temelju prethodno navedenih nalaza zaključeno je da aluminijska konverterska folija mora biti isključena iz područja primjene proširenih mjerâ.

               (62)

               Kako bi utvrdila kako se može razlikovati AHF i ACF Komisija se, osim na debljinu aluminijske folije i širinu svitaka, najprije oslanjala na dodatne kriterije.

               (63)

               Komisija je smatrala da kumulativna analiza niza značajki može rezultirati željenom distinkcijom: analiza slitine, sposobnosti ovlaživanja i broja rupica na aluminijskoj foliji.

               (64)

               Slitina aluminija utvrđuje se na temelju kemijskog sastava proizvoda (sadržaj aluminija i drugih kemikalija). Na temelju podnesaka zainteresiranih strana i informacija prikupljenih prilikom posjeta radi provjere, ispitnim postupkom utvrđeno je da se za proizvodnju ACF obično koriste aluminijeve slitine 1235, 8011 i 8079.

               (65)

               Stupanj sposobnosti ovlaživanja definira se kao stupanj suhoće (čistoće površine) aluminijske folije od ulja koje se upotrebljava tijekom postupka valjanja. Sposobnost ovlaživanja ACF-a općenito je stupnja A jer bi ostaci ulja na površini uzrokovali probleme pri tisku i laminiranju.

               (66)

               Rupice u teksturi aluminijske folije nastaju tijekom postupka valjanja. Broj rupica općenito nije važan za prodaju AHF-a i nije dio specifikacija proizvoda. Broj rupica važan je za proizvode od ACF-a jer tijekom postupka laminiranja ljepilo može proći kroz rupice s jedne na drugu stranu sloja folije i tako oštetiti materijal za pakiranje. Komisija je utvrdila da postoji omjer između maksimalnog broja rupica u ACF-u i debljine folije. Maksimalni broj rupica po kvadratnom metru u odnosu na debljinu folije iznosi kako slijedi:

                  Tablica 2.

                  Maksimalni broj rupica po m2 u odnosu na debljinu folije

                           Debljina (mikroni)

                           Broj rupica po m2

                           7

                           400

                           8

                           300

                           9

                           200

                           10

                           100

                           do 13

                           40

                           do 15

                           10

                           do 19

                           5

                           više od 20

                           0

                              Izvor: Kineski proizvođači izvoznici koji surađuju, nepovezani uvoznici iz EU-a

               (67)

               Ti kriteriji temelje se na nalazima ispitnog postupka i podnescima trećih strana.

               (68)

               Podnositelj zahtjeva tvrdio je, i nakon obavješćivanja ponovio, da prethodno navedeni kriteriji ne omogućuju praktično razlikovanje i da bi to dakle stvorilo nerazmjeran rizik od izbjegavanja mjerâ. Tvrdio je da su aluminijske folije međusobno zamjenjive i da bi se neke AHF folije mogle proizvoditi od istih aluminijskih folija koje se općenito upotrebljavaju za proizvodnju ACF-a. Posebno je istaknuo slitine 8011 i 8079. U pogledu broja rupica podnositelj zahtjeva dostavio je informacije da one nisu uređeni uvjet i da je njihov broj obično predmet dogovora između prodavatelja i kupca. U pogledu kriterija sposobnosti ovlaživanja podnositelj zahtjeva tvrdio je da to nije odlučujući čimbenik za određivanje je li aluminijska folija ACF. Tijekom saslušanja nakon obavješćivanja tvrdio je i da čak ni kumulativna primjena ta tri kriterija nije praktično primjenjiva za utvrđivanje željene razlike. Čak i ako su sva tri kriterija za ACF ispunjena, uvezena folija bi se ipak mogla upotrebljavati kao folija za kućanstvo i narušavati tržišno natjecanje. Prema mišljenju podnositelja zahtjeva AHF i ACF mogu se razlikovati samo na temelju krajnje namjene proizvoda. Nakon dodatnog obavješćivanja podnositelj zahtjeva iznio je da bi se na proizvođače izvoznike izuzete u skladu s člankom 13. stavkom 4. Osnovne uredbe trebao primjenjivati postupak krajnje uporabe u skladu s člankom 254. Carinskog zakonika Unije kako bi se u budućnosti spriječilo izbjegavanje mjerâ.

               (69)

               Jedan od proizvođača izvoznika koji surađuju također je tvrdio da kriteriji za razlikovanje ACF-a i AHF-a koje je predložila Komisija nisu općeprihvaćeni i široko primjenjivani u aluminijskoj industriji. Tvrdio je da bi se time otvorila mogućnost izbjegavanja proširenih antidampinških pristojbi i dovelo do znatnog smanjenja prosječne cijene ACF-a, što bi za posljedicu imalo drugu antidampinšku pritužbu.

               (70)

               Nakon dodatnog obavješćivanja uvoznik je ostao pri svojem stajalištu da je razlikovanje doista moguće i dovoljno na temelju dodatne kumulativne analize triju značajki: slitine, sposobnosti ovlaživanja i broja rupica.

               (71)

               Kao odgovor na te argumente, Komisija je najprije podsjetila da se mjere za sprečavanje izbjegavanja mjerâ po zakonu ne mogu uvesti na temelju pukog rizika od izbjegavanja mjerâ, nego samo ako su zadovoljeni uvjeti utvrđeni člankom 13. Osnovne uredbe. Zato je podnositeljev zahtjev da se na izuzete proizvođače izvoznike primjenjuje kontrola krajnje uporabe odbijen.

               (72)

               Nakon početnog i dodatnog obavješćivanja Komisija je nadalje ocijenila svoj početni pristup objašnjen u prethodno navedenim uvodnim izjavama 62. i 66. te argumente koje je podnio uvoznik navedene u uvodnoj izjavi 70. Komisija je ostala pri svojem zaključku da zbog njihovih sličnih značajki ne može biti isključeno da će ACF koji zadovoljava tehničke zahtjeve iz uvodnih izjava 61. i 67. stvarno biti korišten za primjene u kućanstvu. Zato je zaključila da bi, s obzirom na specifične okolnosti slučaja, najprimjereniji način razlikovanja ta dva proizvoda u svrhu proširenja početne mjere bio kriterij krajnje uporabe. U skladu s tim, uvoznici koji uvezenu aluminijsku foliju ne koriste za primjene u kućanstvu imat će mogućnost dati izjavu podložno postupku krajnje uporabe u skladu s člankom 254. Carinskog zakonika Unije.

         4.   ZAHTJEVI ZA IZUZEĆE

   4.1.   Zahtjevi za izuzeće grupacijâ proizvođača izvoznika

               (73)

               U skladu s člankom 13. stavkom 4. Osnovne uredbe pet grupacija proizvođača izvoznika koji surađuju iz NRK-a zatražilo je da budu izuzeti od mogućih proširenih mjerâ i podnijelo zahtjev za izuzeće.

               (74)

               Ispitnim postupkom utvrđeno je da četiri grupacije kineskih proizvođača izvoznika u Uniju izvoze samo ACF, a ne neznatno izmijenjenu aluminijsku foliju za kućanstva. Stoga je utvrđeno da te grupacije kineskih proizvođača izvoznika ne izbjegavaju pristojbe na snazi. Komisija je stoga smatrala da bi se tim trgovačkim društvima moglo odobriti izuzeće od proširenih pristojbi u skladu s člankom 13. stavkom 4. Osnovne uredbe.

               (75)

               Ispitnim postupkom također je utvrđeno da je jedan proizvođač izvoznik koji surađuje, trgovačko društvo Dingsheng Aluminium Group, sudjelovao u svim vrstama praksi izbjegavanja mjerâ osim jedne, konkretno nije izvozio u Uniju aluminijsku foliju debljine ne manje od 0,021 mm i ne veće od 0,045 mm kada je isporučena s najmanje dva sloja, neovisno o širini svitaka.

               (76)

               Zaključak da je to trgovačko društvo sudjelovalo u tri prakse izbjegavanja mjerâ donesen je na temelju nekoliko čimbenika. Prvo, Komisija je na temelju informacija dobivenih od trgovačkog društva povezanih s njegovom prodajom AHF-a i ACF-a njegovim kupcima identificirala neznatno izmijenjene proizvode koje je to trgovačko društvo izvozilo u Uniju. Drugo, provjeren je uzorak računâ povezanih s kupcima AHF-a i ACF-a. Tom je provjerom potvrđeno da su proizvodi prodani kupcima pod oznakom AHF doista bili predmetni proizvod ili neznatno izmijenjen AHF. Time je Komisija utvrdila da je neznatno izmijenjen AHF, kod kojega se radi o izbjegavanju mjerâ, činio 20 % ukupnog izvoza proizvoda iz ispitnog postupka, dok je ostatak, za to trgovačko društvo, bio istinski ACF. Treće, za to trgovačko društvo utvrđena je jasna promjena strukture trgovine pri čemu je izvoz predmetnog proizvoda zamijenjen neznatno izmijenjenim proizvodom. Četvrto, za tu promjenu strukture trgovine nije pronađeno nikakvo ekonomsko opravdanje osim uvođenja mjerâ. Peto, u vezi s neznatno izmijenjenim proizvodom koji je taj proizvođač izvoznik izvozio utvrđeni su i damping i narušavanje korektivnog učinka pristojbi.

               (77)

               Slijedom navedenog, u skladu s člankom 13. stavkom 4. Osnovne uredbe izuzeće za trgovačko društvo Dingsheng Aluminium Group nije moglo biti odobreno.

               (78)

               Nakon obavješćivanja podnositelj zahtjeva iznio je da kineskim proizvođačima izvoznicima ne bi trebalo odobriti nijedno izuzeće od primjene proširenih mjerâ.

               (79)

               Tvrdio je da Komisija nije mogla provjeriti jesu li izuzeti kineski proizvođači izvoznici doista izvozili ACF, jer to nije bilo navedeno u upitnicima. Štoviše tvrdio je da se praksa izbjegavanja mjerâ događa u Uniji. Pod tim se okolnostima s pravnog gledišta izvoznicima nije moglo odobriti izuzeće.

               (80)

               Komisija je posjetila proizvođače izvoznike na licu mjesta i provjerila, među ostalim, tehničke karakteristike i krajnje uporabe proizvoda iz ispitnog postupka prodanog za izvoz u Uniju. Na temelju tih kontrolnih posjeta zaključila je da je proizvod koji izvoze četiri proizvođača izvoznika doista ACF, to jest proizvod koji nije bio obuhvaćen ovim ispitnim postupkom. Komisija je također ustanovila da se neznatne izmjene proizvoda događaju u Kini, konkretno u prostorima jednog od proizvođača koji surađuju i, sudeći na temelju raspoloživih činjenica, u prostorima proizvođača koji ne surađuju. Stoga je bilo moguće i neophodno odobriti izuzeće onima koji ni na koji način nisu sudjelovali u praksi izbjegavanja mjerâ u Kini i zadovoljavaju uvjete iz članka 13. stavka 4. Osnovne uredbe. Zato je taj zahtjev odbijen.

         4.2.   Zahtjev za izuzeće nepovezanih uvoznika

               (81)

               Kada se praksa izbjegavanja mjerâ događa unutar Unije, izuzeća od proširenih pristojbi mogu se u skladu s člankom 13. stavkom 4. Osnovne uredbe odobriti uvoznicima koji mogu dokazati da nisu povezani s proizvođačima na koje se primjenjuju mjere.

               (82)

               Na temelju toga od nepovezanih uvoznika zaprimljeno je i ispitano pet zahtjeva za izuzeće. Jedno od trgovačkih društava, Wrap Films Systems Ltd, naknadno je prestalo surađivati.

               (83)

               Nalaz je Komisije da se, iako se u nekim slučajevima konačno dovršenje (rezanje folije na manje svitke) događa u Uniji, neznatna izmjena predmetnog proizvoda kao takva događa izvan Unije, konkretno u NRK-u. Na temelju toga Komisija je smatrala da se izuzeća ne mogu odobriti nepovezanim uvoznicima.

               (84)

               Za tri od četiri trgovačka društva koja surađuju utvrđeno je da su istinski uvoznici koji proizvod iz ispitnog postupka preprodaju bez prethodne prerade. Stoga se tim trgovačkim društvima ne može odobriti izuzeće od proširenih pristojbi u skladu s člankom 13. stavkom 4. Osnovne uredbe. Samo jedno od trgovačkih društava, društvo Von Aschenbach &Voss GmbH, uvozi iz NRK-a proizvod iz ispitnog postupka u obliku aluminijske folije za kućanstva u svitcima širine veće od 650 mm i potom ga prerađuje. Folija se reže, a potom prodaje kupcima društva (namatačima).

               (85)

               Prije uvođenja mjerâ na snazi trgovačko društvo Von Aschenbach & Voss uvozilo je predmetni proizvod u Uniju, i utvrđena je jasna promjena strukture trgovine. Nalazi Komisije ne podupiru stajalište društva Von Aschenbach & Voss da postoje neki drugi valjani razlozi ili ekonomsko opravdanje za tu promjenu osim uvođenja pristojbi. Stoga, čak ni kad bi Komisija prihvatila da se dovršavanje prakse izbjegavanja mjerâ događalo unutar Unije, izuzeće tom trgovačkom društvu ne bi moglo biti odobreno.

               (86)

               Zato je zaključeno da nijedan od nepovezanih uvoznika ne može biti izuzet u skladu s člankom 13. stavkom 4. Osnovne uredbe.

         4.3.   Zaključak

               (87)

               Na temelju prethodno navedenih nalaza zaključeno je da četiri od pet grupacija kineskih proizvođača izvoznika koji surađuju mogu biti izuzete od proširenih pristojbi. Također je zaključeno da jedan od kineskih proizvođača izvoznika, trgovačko društvo Dingsheng Aluminium Group, ne može biti izuzet.

               (88)

               Zaključeno je i da nijedan od nepovezanih uvoznika ne može biti izuzet u skladu s člankom 13. stavkom 4. Osnovne uredbe.

         5.   ZAKLJUČAK

               (89)

               U skladu s člankom 13. stavkom 1. prvom rečenicom Osnovne uredbe, postojeće antidampinške mjere za uvoz predmetnog proizvoda podrijetlom iz NRK-a potrebno je proširiti na uvoz proizvoda iz ispitnog postupka podrijetlom iz NRK-a.

               (90)

               U skladu s člankom 13. stavkom 3. i člankom 14. stavkom 5. Osnovne uredbe, kojima se utvrđuje da bi se svaka proširena mjera trebala primjenjivati na uvoz koji je u Uniju ušao evidentiranjem u skladu s Uredbom o pokretanju postupka, antidampinške pristojbe trebalo bi ubirati na takav uvoz u Uniju sljedećih proizvoda:

                           —

                           aluminijska folija debljine ne manje od 0,007 mm i manje od 0,008 mm, neovisno o širini svitaka, žarena ili ne, ili

                           —

                           aluminijska folija debljine ne manje od 0,008 mm i ne veće od 0,018 mm i u svitcima širine veće od 650 mm, žarena ili ne, ili

                           —

                           aluminijska folija debljine veće od 0,018 mm i manje od 0,021 mm, neovisno o širini svitaka, žarena ili ne, ili

                           —

                           aluminijska folija debljine ne manje od 0,021 mm i ne veće od 0,045 mm, kada je isporučena s najmanje dva sloja, neovisno o širini svitaka, žarena ili ne,

                     podrijetlom iz NRK-a.

               (91)

               Proizvod opisan u uvodnoj izjavi 90. trebao bi biti izuzet od proširene antidampinške pristojbe ako se uvozi za druge namjene osim za uporabu u kućanstvu. Takvo izuzeće trebalo bi biti podložno uvjetima utvrđenima relevantnim carinskim odredbama Unije o postupku krajnje uporabe, posebno člankom 254. Carinskog zakonika Unije.

         6.   OBJAVA

               (92)

               Sve su zainteresirane strane obaviještene o ključnim činjenicama i razmatranjima koji su doveli do prethodno navedenih zaključaka i bile su pozvane da daju primjedbe. Te su primjedbe razmotrene u ovoj Uredbi.

               (93)

               Mjere predviđene ovom Uredbom u skladu su s mišljenjem Odbora uspostavljenog člankom 15. stavkom 1. Osnovne uredbe,

         DONIJELA JE OVU UREDBU:
   Članak 1.
   1.   Konačna antidampinška pristojba primjenjiva na „sva ostala trgovačka društva”, uvedena člankom 1. stavkom 2. Uredbe (EZ) br. 925/2009 na uvoz određene aluminijske folije podrijetlom iz Narodne Republike Kine, proširuje se na uvoz u Uniju sljedećih proizvoda:

               —

               aluminijska folija debljine ne manje od 0,007 mm i manje od 0,008 mm, neovisno o širini svitaka, žarena ili ne, trenutačno razvrstana u oznaku KN ex 7607 11 19 (oznaka TARIC 7607111930) ili

               —

               aluminijska folija debljine ne manje od 0,008 mm i ne veće od 0,018 mm i u svitcima širine veće od 650 mm, žarena ili ne, trenutačno razvrstana u oznaku KN ex 7607 11 19 (oznaka TARIC 7607111940) ili

               —

               aluminijska folija debljine veće od 0,018 mm i manje od 0,021 mm, neovisno o širini svitaka, žarena ili ne, trenutačno razvrstana u oznaku KN ex 7607 11 19 (oznaka TARIC 7607111950) ili

               —

               aluminijska folija debljine ne manje od 0,021 mm i ne većee od 0,045 mm, kada je isporučena s najmanje dva sloja, neovisno o širini svitaka, žarena ili ne, trenutačno razvrstana u oznaku KN ex 7607 11 90 (oznake TARIC 7607119045 i 7607119080).

         2.   To se proširenje ne primjenjuje na uvoz robe navedene u stavku 1. ovog članka koju proizvode trgovačka društva navedena u nastavku:

               Ime društva

               Dodatna oznaka TARIC

               Jiangsu Zhongji Lamination Materials Co., Ltd

               C198

               Luoyang Wanji Aluminium Processing Co., Ltd

               C199

               Xiamen Xiashun Aluminium Foil Co., Ltd.

               C200

               Yantai Donghai Aluminum Foil Co., Ltd

               C201

         3.   Primjena izuzeća za trgovačka društva koja su izričito navedena u stavku 2. ovog članka uvjetuje se predočenjem carinskim tijelima država članica valjanog računa koji je izdao proizvođač, a na kojem se nalazi datirana izjava koju je potpisao službenik subjekta koji izdaje takav račun, uz navođenje njegova/njezina imena i funkcije. Ta se izjava formulira na sljedeći način: „Ja, niže potpisani, potvrđujem da je (količina) određene aluminijske folije koja se prodaje za izvoz u Europsku uniju iz ovog računa proizvelo društvo (naziv i adresa društva) (dodatna oznaka TARIC) u (predmetna država). Potvrđujem da su informacije u ovom računu cjelovite i točne.” Ako se takav račun ne predoči, primjenjuje se antidampinška pristojba kako je utvrđena stavkom 1. ovog članka.
   4.   Proizvod opisan u stavku 1. izuzima se od konačne antidampinške pristojbe ako se uvozi za druge namjene osim za uporabu u kućanstvu. Izuzeće je podložno uvjetima utvrđenima relevantnim carinskim odredbama Unije o postupku krajnje uporabe, posebno člankom 254. Carinskog zakonika Unije.
   5.   Pristojba proširena stavkom 1. ovog članka ubire se na uvoz robe podrijetlom iz Narodne Republike Kine evidentiran u skladu s člankom 2. Provedbene uredbe (EU) 2016/865 te s člankom 13. stavkom 3. i člankom 14. stavkom 5. Uredbe (EU) 2016/1036, osim one koju proizvode trgovačka društva navedena u stavku 2. ovog članka i one za koju se može dokazati da je rabljena za druge namjene osim za uporabu u kućanstvu u skladu s stavkom 4.
   6.   Osim ako je navedeno drugačije, primjenjuju se odredbe koje su na snazi u pogledu carinskih pristojbi.
   Članak 2.
   1.   Zahtjevi za izuzeće od pristojbe proširene člankom 1. dostavljaju se u pisanom obliku na jednom od službenih jezika Europske unije i mora ih potpisati osoba ovlaštena za zastupanje subjekta koji traži izuzeće. Zahtjev se šalje na sljedeću adresu:

               European Commission

               Directorate-General for Trade

               Directorate H

               Office: CHAR 04/039

               1049 Bruxelles/Brussel

               BELGIQUE/BELGIË

         2.   U skladu s člankom 13. stavkom 4. Uredbe (EU) 2016/1036 Komisija može na temelju odluke odobriti izuzeće uvoza od društava koja ne izbjegavaju antidampinške mjere uvedene Provedbenom uredbom (EU) 2015/2384 od pristojbe proširene člankom 1. ove Uredbe.
   Članak 3.
   Carinskim se tijelima nalaže da obustave evidentiranje uvoza uspostavljeno u skladu s člankom 2. Provedbene uredbe (EU) 2016/865.
   Članak 4.
   Ova Uredba stupa na snagu sljedećeg dana od dana objave u Službenom listu Europske unije.

      Ova je Uredba u cijelosti obvezujuća i izravno se primjenjuje u svim državama članicama.
      Sastavljeno u Bruxellesu 16. veljače 2017.

            Za Komisiju

            Predsjednik

         Jean-Claude JUNCKER

      (1)  SL L 176, 30.6.2016., str. 21.

      (2)  Uredba Vijeća (EZ) br. 925/2009 od 24. rujna 2009. o uvođenju konačne antidampinške pristojbe i konačnoj naplati privremene pristojbe uvedene na uvoz određene aluminijske folije podrijetlom iz Armenije, Brazila i Narodne Republike Kine (SL L 262, 6.10.2009., str. 1.).

      (3)  Provedbena uredba Komisije (EU) 2015/2384 od 17. prosinca 2015. o uvođenju konačne antidampinške pristojbe na uvoz određenih aluminijskih folija podrijetlom iz Narodne Republike Kine te o prekidu postupka za uvoz određenih aluminijskih folija podrijetlom iz Brazila nakon revizije nakon isteka mjere u skladu s člankom 11. stavkom 2. Uredbe Vijeća (EZ) br. 1225/2009 (SL L 332, 18.12.2015., str. 63.).

      (4)  Provedbena uredba Komisije (EU) 2016/865 оd 31. svibnja 2016. o pokretanju ispitnog postupka o mogućem izbjegavanju antidampinških mjera uvedenih Provedbenom uredbom (EU) 2015/2384 na uvoz određene aluminijske folije podrijetlom iz Narodne Republike Kine uvozom određene malo modificirane aluminijske folije iz Narodne Republike Kine te o uvjetovanju takvog uvoza evidentiranjem (SL L 144, 1.6.2016., str. 35.).

      (5)  Uredba (EU) br. 952/2013 Europskog parlamenta i Vijeća od 9. listopada 2013. o Carinskom zakoniku Unije (SL L 269, 10.10.2013., str. 1.).

      (6)  Uvodna izjava 89. Uredbe Komisije (EZ) br. 287/2009 od 7. travnja 2009. o uvođenju privremene antidampinške pristojbe na uvoz određenih aluminijskih folija podrijetlom iz Armenije, Brazila i Narodne Republike Kine (SL L 94, 8.4.2009., str. 17.).

      (7)  SL C 444, 12.12.2014., str. 13.

      (8)  Provedbena odluka Komisije (EU) 2015/1928 оd 23. listopada 2015. o prekidanju antidampinškog postupka koji se odnosi na uvoz određene aluminijske folije podrijetlom iz Narodne Republike Kine (SL L 281, 27.10.2015., str. 16.).

      (9)  Da bi utvrdila opseg neznatno izmijenjenog predmetnog proizvoda unutar proizvoda iz ispitnog postupka za razdoblje izvješćivanja Komisija je upotrijebila sljedeću metodologiju. Komisija je najprije utvrdila ukupan opseg izvoza proizvoda iz ispitnog postupka iz Kine na temelju podataka Eurostata. Ona je zatim iz provjerenih odgovora iz upitnika kineskih proizvođača izvoznika koji surađuju utvrdila opseg izvoza ACF-a pet trgovačkih društava koja surađuju. Potom je oduzela izvoz ACF-a trgovačkih društava koja surađuju od ukupnog izvoza iz Kine. S obzirom na vrlo visoku razinu nesuradnje, Komisija je smatrala da ima dovoljnu osnovu za pretpostavku da trgovačka društva koja ne surađuju izvoze neznatno izmijenjen proizvod. Na temelju toga Komisija je zaključila da 80 % ukupnog izvoza iz Kine čini izvoz neznatno izmijenjenih proizvoda, a 20 % izvoz ACF-a. Komisija je taj omjer primijenila kako bi utvrdila promjenu strukture trgovine.


title: Provedbena uredba Komisije (EU) 2016/534 оd 31. ožujka 2016. o izmjeni Priloga I. Uredbi Vijeća (EEZ) br. 2658/87 o tarifnoj i statističkoj nomenklaturi i o Zajedničkoj carinskoj tarifi

text:
                  6.4.2016

                  HR

                  Službeni list Europske unije

                  L 89/6

            PROVEDBENA UREDBA KOMISIJE (EU) 2016/534
      оd 31. ožujka 2016.
      o izmjeni Priloga I. Uredbi Vijeća (EEZ) br. 2658/87 o tarifnoj i statističkoj nomenklaturi i o Zajedničkoj carinskoj tarifi
      EUROPSKA KOMISIJA,
      uzimajući u obzir Ugovor o funkcioniranju Europske unije,
      uzimajući u obzir Uredbu Vijeća (EEZ) br. 2658/87 od 23. srpnja 1987. o tarifnoj i statističkoj nomenklaturi i o Zajedničkoj carinskoj tarifi (1), a posebno njezin članak 9. stavak 1. točku (a),
      budući da:

                  (1)

                  Uredbom (EEZ) br. 2658/87 uvedena je nomenklatura robe (u daljnjem tekstu: „kombinirana nomenklatura”) koja se navodi u Prilogu I. toj Uredbi.

                  (2)

                  Mliječnim proizvodima iz poglavlja 4. obuhvaćeni su mliječni permeati, odnosno mliječni proizvodi s velikim udjelom laktoze proizvedeni uklanjanjem mliječnih masti i mliječnih bjelančevina iz mlijeka, sirutke, vrhnja i/ili mlaćenice, i/ili iz sličnih sirovina ultrafiltracijom ili drugim metodama obrade.

                  (3)

                  Postoje različita mišljenja o razvrstavanju sirutke i mliječnih permeata u okviru podbrojeva tarifnog broja 0404. Radi pravne sigurnosti potrebno je stoga razjasniti opseg podbrojeva 0404 10 i 0404 90 koji se odnose na navedene proizvode.

                  (4)

                  Razlika između „permeata sirutke” i „mliječnog permeata” može se utvrditi detekcijom postojanja ili nepostojanja tvari koje su povezane s proizvodnjom sirutke. To mjerilo stoga treba primjenjivati zajedno s organoleptičkim mjerilom radi razlikovanja permeata sirutke i mliječnih permeata.

                  (5)

                  Podbrojem 0404 10 trebao bi biti obuhvaćen „permeat sirutke”, proizvod blago kiselog mirisa koji se proizvodi ultrafiltracijom sirutke ili mješavine sastojaka prirodne sirutke. Razvrstavanje mliječnih permeata u okviru tog podbroja ovisit će o postojanju tvari povezanih s proizvodnjom sirutke (npr. mliječne kiseline, laktata, glikomakropeptida) u predmetnom proizvodu.

                  (6)

                  Podbrojem 0404 90 trebao bi biti obuhvaćen „mliječni permeat”, proizvod uglavnom mliječnog mirisa koji se proizvodi ultrafiltracijom mlijeka. Razvrstavanje mliječnih permeata u okviru tog podbroja ovisit će o količinskom ograničenju ili odsutnosti tvari povezanih s proizvodnjom sirutke u predmetnom proizvodu.

                  (7)

                  Referentna metoda za detekciju mliječne kiseline i laktata (metoda ISO 8069:2005) navodi se u dijelu A Priloga I. Uredbi Komisije (EZ) br. 273/2008 (2), a referentna metoda za detekciju slatke sirutke (tj. prisutnosti kazeino-makropeptida poput glikomakropeptida) utvrđena je u Prilogu XII. toj Uredbi. Te metode trebaju se primjenjivati i za pravilno razvrstavanje proizvoda obuhvaćenih navedenom Uredbom.

                  (8)

                  Radi osiguravanja pravilnog razvrstavanja predmetnih proizvoda u poglavlje 4. drugog dijela kombinirane nomenklature trebaju se dodati nove dodatne napomene kako bi se osiguralo njezino jedinstveno tumačenje u cijeloj Uniji.

                  (9)

                  Uredbu (EEZ) br. 2658/87 stoga je potrebno na odgovarajući način izmijeniti.

                  (10)

                  Odbor za Carinski zakonik nije dostavio mišljenje u roku koji je odredio njegov predsjednik,

            DONIJELA JE OVU UREDBU:
      Članak 1.
      U poglavlje 4. drugog dijela kombinirane nomenklature iz Priloga I. Uredbi (EEZ) br. 2658/87 dodaju se sljedeće dodatne napomene 3. i 4.:

                     „3.

                     Mliječnim proizvodima iz poglavlja 4. obuhvaćeni su mliječni permeati, odnosno mliječni proizvodi s velikim udjelom laktoze proizvedeni uklanjanjem mliječnih masti i mliječnih bjelančevina iz mlijeka, sirutke, vrhnja i/ili mlaćenice, i/ili iz sličnih sirovina ultrafiltracijom ili drugim metodama obrade.

                     4.

                     Za potrebe podbrojeva 0404 10 i 0404 90 vrijedi sljedeće:

                                 Mliječne permeate i permeate sirutke može se razlikovati na temelju prisutnosti tvari (npr. mliječne kiseline, laktata, glikomakropeptida) povezanih s proizvodnjom sirutke.

                                 Podbrojem 0404 10 obuhvaćen je „permeat sirutke”, proizvod blago kiselog mirisa koji se proizvodi ultrafiltracijom ili drugim metodama obrade sirutke ili mješavina sastojaka prirodne sirutke.

                                 Uvjet za razvrstavanje permeata sirutke u okviru tog podbroja je prisutnost tvari povezanih s proizvodnjom sirutke (npr. mliječne kiseline, laktata, glikomakropeptida).

                                 Podbrojem 0404 90 obuhvaćen je „mliječni permeat”, proizvod uglavnom mliječnog mirisa koji se proizvodi ultrafiltracijom ili drugim metodama obrade mlijeka. Uvjeti za razvrstavanje mliječnih permeata u okviru podbroja 0404 90 su količinsko ograničenje ili odsutnost mliječne kiseline i laktata (najviše 0,1 % masenog udjela u mliječnim permeatima u prahu ili najviše 0,015 % masenog udjela u tekućim mliječnim permeatima), kao i odsutnost glikomakropeptida.

                                 Metoda koja se primjenjuje za detekciju laktata je metoda ISO 8069:2005, a metoda za detekciju slatke sirutke (tj. prisutnosti kazeino-makropeptida poput glikomakropeptida) je metoda utvrđena u Prilogu XII. Uredbi Komisije (EZ) br. 273/2008 (*).

      Članak 2.
      Ova Uredba stupa na snagu dvadesetog dana od dana objave u Službenom listu Europske unije.

         Ova je Uredba u cijelosti obvezujuća i izravno se primjenjuje u svim državama članicama.
         Sastavljeno u Bruxellesu 31. ožujka 2016.

               Za Komisiju,

               u ime predsjednika,

            Stephen QUEST

               Glavni direktor za oporezivanje i carinsku uniju

         (1)  SL L 256, 7.9.1987., str. 1.

         (2)  Uredba Komisije (EZ) br. 273/2008 od 5. ožujka 2008. o utvrđivanju detaljnih pravila za primjenu Uredbe Vijeća (EZ) br. 1255/1999 o metodama analize i ocjenjivanja kvalitete mlijeka i mliječnih proizvoda (SL L 88, 29.3.2008., str. 1.).


title: Provedbena uredba Komisije (EU) 2015/747 оd 11. svibnja 2015. o odstupanju od Provedbene uredbe (EU) br. 809/2014 u pogledu konačnog datuma za podnošenje jedinstvenog zahtjeva, zahtjevâ za potporu ili zahtjevâ za plaćanje, konačnog datuma za prijavu izmjena jedinstvenog zahtjeva ili zahtjeva za plaćanje i konačnog datuma za podnošenje zahtjevâ za dodjelu prava na plaćanje ili povećanje vrijednosti pravâ na plaćanje u okviru programa osnovnog plaćanja za godinu 2015.

text:
               12.5.2015

               HR

               Službeni list Europske unije

               L 119/21

         PROVEDBENA UREDBA KOMISIJE (EU) 2015/747
   оd 11. svibnja 2015.
   o odstupanju od Provedbene uredbe (EU) br. 809/2014 u pogledu konačnog datuma za podnošenje jedinstvenog zahtjeva, zahtjevâ za potporu ili zahtjevâ za plaćanje, konačnog datuma za prijavu izmjena jedinstvenog zahtjeva ili zahtjeva za plaćanje i konačnog datuma za podnošenje zahtjevâ za dodjelu prava na plaćanje ili povećanje vrijednosti pravâ na plaćanje u okviru programa osnovnog plaćanja za godinu 2015.
   EUROPSKA KOMISIJA,
   uzimajući u obzir Ugovor o funkcioniranju Europske unije,
   uzimajući u obzir Uredbu (EU) br. 1306/2013 Europskog parlamenta i Vijeća od 17. prosinca 2013. o financiranju, upravljanju i nadzoru zajedničke poljoprivredne politike i o stavljanju izvan snage uredaba Vijeća (EEZ) br. 352/78, (EZ) br. 165/94, (EZ) br. 2799/98, (EZ) br. 814/2000, (EZ) br. 1290/2005 i (EZ) br. 485/2008 (1), a posebno njezin članak 78. prvi stavak točku (b) i članak 78. drugi stavak,
   budući da:

               (1)

               Provedbenom uredbom Komisije (EU) br. 809/2014 (2) predviđen je konačni datum za podnošenje jedinstvenog zahtjeva, zahtjevâ za potporu ili zahtjevâ za plaćanje, konačni datum za prijavu izmjena jedinstvenog zahtjeva ili zahtjeva za plaćanje i konačni datum za podnošenje zahtjevâ za dodjelu pravâ na plaćanje ili povećanje vrijednosti pravâ na plaćanje u okviru programa osnovnog plaćanja.

               (2)

               Države članice doživjele su određene poteškoće pri praktičnoj provedbi novih programa izravnih plaćanja i mjera ruralnog razvoja. Kao posljedica toga odgođeno je upravljanje jedinstvenim zahtjevom, zahtjevima za potporu i zahtjevima za plaćanje i zahtjevima za dodjelu pravâ na plaćanje ili povećanje vrijednosti pravâ na plaćanje u okviru programa osnovnih plaćanja.

               (3)

               Ta je situacija utjecala na mogućnost korisnika na podnošenje jedinstvenog zahtjeva, zahtjevâ za potporu ili zahtjevâ za plaćanje i zahtjevâ za dodjelu pravâ na plaćanja ili na povećanje vrijednosti pravâ na plaćanje u okviru programa osnovnih plaćanja u rokovima predviđenima u članku 13. stavku 1. i članku 22. stavku 1. Provedbene uredbe (EU) br. 809/2014.

               (4)

               S obzirom na tu situaciju primjereno je predvidjeti odstupanje od članka 13. stavka 1. i članka 22. stavka 1. Provedbene uredbe (EU) br. 809/2014 kojim se omogućuje državama članicama da za 2015. godinu odrede konačni datum podnošenja jedinstvenog zahtjeva, zahtjevâ za potporu ili zahtjevâ za plaćanje i konačni datum za podnošenje zahtjevâ za dodjelu pravâ na plaćanje ili povećanje vrijednosti pravâ na plaćanje u okviru programa osnovnih plaćanja koji slijede nakon onih predviđenih u tim člancima. S obzirom na to da je datum iz članka 15. stavka 2. Provedbene uredbe (EU) br. 809/2014 povezan s konačnim datumom predviđenim člankom 13. stavkom 1. te Uredbe, trebalo bi se predvidjeti slično odstupanje za prijavu izmjena jedinstvenog zahtjeva ili zahtjeva za plaćanje.

               (5)

               Budući da bi ta odstupanja trebala obuhvaćati jedinstveni zahtjev, zahtjeve za potporu i zahtjeve za plaćanje, izmjene jedinstvenog zahtjeva ili zahtjeva za plaćanje te zahtjeve za dodjelu pravâ na plaćanje za 2015., primjereno je da se ova Uredba primjenjuje na zahtjeve i zahtjeve za plaćanje koji se odnose na 2015. godinu.

               (6)

               Mjere predviđene ovom Uredbom u skladu su s mišljenjem Odbora za upravljanje izravnim plaćanjima i Odbora za ruralni razvoj,

         DONIJELA JE OVU UREDBU:
   Članak 1.
   Odstupajući od članka 13. stavka 1. prvog podstavka Provedbene uredbe (EU) br. 809/2014 konačni datumi za 2015. godinu koje određuju države članice i do kojih se jedinstveni zahtjev, zahtjevi za potporu ili zahtjevi za plaćanje moraju dostaviti moraju biti najkasnije do 15. lipnja.
   Članak 2.
   Odstupajući od članka 15. stavka 2. Provedbene uredbe (EU) br. 809/2014 i u slučaju da se države članice koriste odstupanjem iz članaka 1. i 3. ove Uredbe, za 2015. godinu nadležno tijelo obavješćuje se u pisanom obliku do 15. lipnja o izmjenama jedinstvenog zahtjeva ili zahtjeva za plaćanje u skladu sa stavkom 1. tog članka.
   Članak 3.
   Odstupajući od članka 22. stavka 1. Provedbene uredbe (EU) br. 809/2014, datum koji određuju države članice za 2015. godinu za podnošenje zahtjevâ za dodjelu pravâ na plaćanje ili povećanje vrijednosti pravâ na plaćanje u okviru programa osnovnih plaćanja mora biti najkasnije do 15. lipnja.
   Članak 4.
   Ova Uredba stupa na snagu na dan objave u Službenom listu Europske unije.
   Primjenjuje se na zahtjeve i zahtjeve za plaćanje koji se odnose na 2015. godinu.

      Ova je Uredba u cijelosti obvezujuća i izravno se primjenjuje u svim državama članicama.
      Sastavljeno u Bruxellesu 11. svibnja 2015.

            Za Komisiju

            Predsjednik

         Jean-Claude JUNCKER

      (1)  SL L 347, 20.12.2013., str. 549.

      (2)  Provedbena uredba Komisije (EU) br. 809/2014 оd 17. srpnja 2014. o utvrđivanju pravila za primjenu Uredbe (EU) br. 1306/2013 Europskog parlamenta i Vijeća u pogledu integriranog administrativnog i kontrolnog sustava, mjera ruralnog razvoja i višestruke sukladnosti (SL L 227, 31.7.2014., str. 69.).


title: Provedbena uredba Komisije (EU) br. 1131/2013 оd 7. studenoga 2013. o upisu naziva u registar zaštićenih oznaka izvornosti i zaštićenih oznaka zemljopisnog podrijetla [Poperingse hopscheuten/Poperingse hoppescheuten (ZOZP)]

text:
               13.11.2013

               HR

               Službeni list Europske unije

               L 302/18

         PROVEDBENA UREDBA KOMISIJE (EU) br. 1131/2013
   оd 7. studenoga 2013.
   o upisu naziva u registar zaštićenih oznaka izvornosti i zaštićenih oznaka zemljopisnog podrijetla [Poperingse hopscheuten/Poperingse hoppescheuten (ZOZP)]
   EUROPSKA KOMISIJA,
   uzimajući u obzir Ugovor o funkcioniranju Europske unije,
   uzimajući u obzir Uredbu (EU) br. 1151/2012 Europskog parlamenta i Vijeća od 21. studenoga 2012. o sustavima kvalitete za poljoprivredne i prehrambene proizvode (1), a posebno njezin članak 52. stavak 2.,
   budući da:

               (1)

               U skladu s člankom 50. stavkom 2. točkom (a) Uredbe (EU) br. 1151/2012, zahtjev Belgije za upis naziva „Poperingse hopscheuten”/„Poperingse hoppescheuten” u registar objavljen je u Službenom listu Europske unije
                   (2).

               (2)

               Budući da Komisiji nije dostavljen ni jedan prigovor u smislu članka 51. Uredbe (EU) br. 1151/2012, naziv „Poperingse hopscheuten”/„Poperingse hoppescheuten” potrebno je upisati u registar,

         DONIJELA JE OVU UREDBU:
   Članak 1.
   Naziv iz Priloga ovoj Uredbi upisuje se u registar.
   Članak 2.
   Ova Uredba stupa na snagu dvadesetog dana od dana objave u Službenom listu Europske unije.

      Ova je Uredba u cijelosti obvezujuća i izravno se primjenjuje u svim državama članicama.
      Sastavljeno u Bruxellesu 7. studenoga 2013.

            Za Komisiju, u ime predsjednika,
         Dacian CIOLOȘ

            Član Komisije

      (1)  SL L 343, 14.12.2012., str. 1.

      (2)  SL C 57, 27.2.2013., str. 6.

      PRILOG
      Poljoprivredni proizvodi namijenjeni prehrani ljudi navedeni u Prilogu I. Ugovoru:

         Razred 1.6.   Voće, povrće i žitarice, u prirodnom stanju ili prerađeni

      BELGIJA
      Poperingse hopscheuten/Poperingse hoppescheuten (ZOZP)


title: Provedbena uredba Komisije (EU) 2017/130 оd 25. siječnja 2017. o utvrđivanju paušalnih uvoznih vrijednosti za određivanje ulazne cijene određenog voća i povrća

text:
               26.1.2017

               HR

               Službeni list Europske unije

               L 21/101

         PROVEDBENA UREDBA KOMISIJE (EU) 2017/130
   оd 25. siječnja 2017.
   o utvrđivanju paušalnih uvoznih vrijednosti za određivanje ulazne cijene određenog voća i povrća
   EUROPSKA KOMISIJA,
   uzimajući u obzir Ugovor o funkcioniranju Europske unije,
   uzimajući u obzir Uredbu (EU) br. 1308/2013 Europskog parlamenta i Vijeća od 17. prosinca 2013. o uspostavljanju zajedničke organizacije tržišta poljoprivrednih proizvoda i stavljanju izvan snage uredbi Vijeća (EEZ) br. 922/72, (EEZ) br. 234/79, (EZ) br. 1037/2001 i (EZ) br. 1234/2007 (1),
   uzimajući u obzir Provedbenu uredbu Komisije (EU) br. 543/2011 od 7. lipnja 2011. o utvrđivanju detaljnih pravila za primjenu Uredbe Vijeća (EZ) br. 1234/2007 za sektore voća i povrća te prerađevina voća i povrća (2), a posebno njezin članak 136. stavak 1.,
   budući da:

               (1)

               Provedbenom uredbom (EU) br. 543/2011, prema ishodu Urugvajske runde multilateralnih pregovora o trgovini, utvrđuju se kriteriji kojima Komisija određuje paušalne vrijednosti za uvoz iz trećih zemalja, za proizvode i razdoblja određena u njezinu Prilogu XVI. dijelu A.

               (2)

               Paušalna uvozna vrijednost izračunava se za svaki radni dan, u skladu s člankom 136. stavkom 1. Provedbene uredbe (EU) br. 543/2011, uzimajući u obzir promjenjive dnevne podatke. Stoga ova Uredba treba stupiti na snagu na dan objave u Službenom listu Europske unije,

         DONIJELA JE OVU UREDBU:
   Članak 1.
   Paušalne uvozne vrijednosti iz članka 136. Provedbene uredbe (EU) br. 543/2011 određene su u Prilogu ovoj Uredbi.
   Članak 2.
   Ova Uredba stupa na snagu na dan objave u Službenom listu Europske unije.

      Ova je Uredba u cijelosti obvezujuća i izravno se primjenjuje u svim državama članicama.
      Sastavljeno u Bruxellesu 25. siječnja 2017.

            Za Komisiju,

            u ime predsjednika,

         Jerzy PLEWA

            Glavni direktor

            Glavna uprava za poljoprivredu i ruralni razvoj

      (1)  SL L 347, 20.12.2013., str. 671.

      (2)  SL L 157, 15.6.2011., str. 1.

      PRILOG

         Paušalne uvozne vrijednosti za određivanje ulazne cijene određenog voća i povrća

                  (EUR/100 kg)

                  Oznaka KN

                  Oznaka treće zemlje (1)

                  Standardna uvozna vrijednost

                  0702 00 00

                  MA

                  135,1

                  SN

                  268,2

                  TR

                  175,2

                  ZZ

                  192,8

                  0707 00 05

                  EG

                  250,3

                  MA

                  79,2

                  TR

                  209,9

                  ZZ

                  179,8

                  0709 91 00

                  EG

                  168,8

                  ZZ

                  168,8

                  0709 93 10

                  MA

                  277,7

                  TR

                  239,8

                  ZZ

                  258,8

                  0805 10 22 , 0805 10 24 , 0805 10 28

                  EG

                  54,2

                  MA

                  48,6

                  TN

                  59,5

                  TR

                  73,1

                  ZZ

                  58,9

                  0805 21 10 , 0805 21 90 , 0805 29 00

                  EG

                  83,8

                  IL

                  134,6

                  JM

                  109,0

                  MA

                  80,7

                  TR

                  86,3

                  ZZ

                  98,9

                  0805 22 00

                  IL

                  139,7

                  MA

                  79,0

                  ZZ

                  109,4

                  0805 50 10

                  AR

                  92,5

                  EG

                  85,5

                  TR

                  93,7

                  ZZ

                  90,6

                  0808 10 80

                  CN

                  145,5

                  US

                  124,9

                  ZZ

                  135,2

                  0808 30 90

                  CN

                  93,3

                  TR

                  154,0

                  ZA

                  84,4

                  ZZ

                  110,6

         (1)  Nomenklatura država utvrđena Uredbom Komisije (EU) br. 1106/2012 od 27. studenoga 2012. o provedbi Uredbe (EZ) br. 471/2009 Europskog parlamenta i Vijeća o statistici Zajednice u vezi s vanjskom trgovinom sa zemljama nečlanicama, u pogledu ažuriranja nomenklature država i područja (SL L 328, 28.11.2012., str. 7.). Oznakom „ZZ” označava se „drugo podrijetlo”.


title: Provedbena uredba Komisije (EU) 2015/2000 оd 9. studenoga 2015. o izmjeni uredbi (EZ) br. 546/2003, (EZ) br. 1342/2003, (EZ) br. 952/2006, (EZ) br. 826/2008, (EZ) br. 1295/2008, (EZ) br. 1296/2008, (EU) br. 1272/2009, (EU) br. 738/2010 te provedbenih uredbi (EU) br. 543/2011 i (EU) br. 511/2012 u pogledu obveza obavješćivanja u okviru zajedničke organizacije poljoprivrednih tržišta

text:
               10.11.2015

               HR

               Službeni list Europske unije

               L 292/4

         PROVEDBENA UREDBA KOMISIJE (EU) 2015/2000
   оd 9. studenoga 2015.
   o izmjeni uredbi (EZ) br. 546/2003, (EZ) br. 1342/2003, (EZ) br. 952/2006, (EZ) br. 826/2008, (EZ) br. 1295/2008, (EZ) br. 1296/2008, (EU) br. 1272/2009, (EU) br. 738/2010 te provedbenih uredbi (EU) br. 543/2011 i (EU) br. 511/2012 u pogledu obveza obavješćivanja u okviru zajedničke organizacije poljoprivrednih tržišta
   EUROPSKA KOMISIJA,
   uzimajući u obzir Ugovor o funkcioniranju Europske unije,
   uzimajući u obzir Uredbu (EU) br. 1308/2013 Europskog parlamenta i Vijeća od 17. prosinca 2013. o uspostavljanju zajedničke organizacije tržišta poljoprivrednih proizvoda i stavljanju izvan snage uredbi Vijeća (EEZ) br. 922/72, (EEZ) br. 234/79, (EZ) br. 1037/2001 i (EZ) br. 1234/2007 (1), a posebno njezin članak 223. stavak 3.,
   budući da:

               (1)

               Uredbom Komisije (EZ) br. 792/2009 (2) utvrđena su zajednička pravila prema kojima države članice Komisiji dostavljaju podatke i dokumente. Ta se pravila posebno odnose na obvezu država članica da se koriste informacijskim sustavima koje im je Komisija stavila na raspolaganje i na potvrđivanje prava pristupa tijela ili osoba ovlaštenih za slanje obavijesti. Uredbom (EZ) br. 792/2009 utvrđena su i zajednička načela koja se primjenjuju na informacijske sustave kako bi se njima jamčila vjerodostojnost, cjelovitost i čitljivost dokumenata tijekom vremena te se njome propisuje zaštita osobnih podataka. Obveza korištenja tim informacijskim sustavima mora se predvidjeti svakom uredbom kojom se utvrđuje određena obveza obavješćivanja.

               (2)

               Komisija je razvila informacijski sustav kojim se omogućuje elektroničko upravljanje dokumentima i postupcima u okviru njezinih unutarnjih radnih postupaka i u odnosima s tijelima koja su uključena u zajedničku poljoprivrednu politiku.

               (3)

               S pomoću tog sustava može se ispuniti više obveza priopćivanja i obavješćivanja, osobito onih koje su predviđene uredbama Komisije (EZ) br. 546/2003 (3), (EZ) br. 1342/2003 (4), (EZ) br. 952/2006 (5), (EZ) br. 826/2008 (6), (EZ) br. 1295/2008 (7), (EZ) br. 1296/2008 (8), (EU) br. 1272/2009 (9), (EU) br. 738/2010 (10) te provedbenim uredbama Komisije (EU) br. 543/2011 (11) i (EU) br. 511/2012 (12).

               (4)

               U cilju učinkovitog upravljanja te uzimajući u obzir iskustvo, neke bi obveze obavješćivanja trebalo izmijeniti.

               (5)

               Uredbe (EZ) br. 546/2003, (EZ) br. 1342/2003, (EZ) br. 952/2006, (EZ) br. 826/2008, (EZ) br. 1295/2008, (EZ) br. 1296/2008, (EU) br. 1272/2009, (EU) br. 738/2010 te provedbene uredbe (EU) br. 543/2011 i (EU) br. 511/2012 trebalo bi stoga na odgovarajući način izmijeniti.

               (6)

               Mjere predviđene ovom Uredbom u skladu su s mišljenjem Odbora za zajedničku organizaciju poljoprivrednih tržišta,

         DONIJELA JE OVU UREDBU:
   Članak 1.
   U članku 1. Uredbe (EZ) br. 546/2003 stavak 3. zamjenjuje se sljedećim:

      „3.   Obavješćivanje iz stavka 1. provodi se u skladu s Uredbom Komisije (EZ) br. 792/2009 (13).

   Članak 2.
   U članku 16. Uredbe (EZ) br. 1342/2003 dodaju se sljedeći stavci 3. i 4.:

      „3.   Države članice nisu obvezne dostaviti podatke iz točke (a) podtočaka ii. i iii. te stavka 1. točaka (b) i (c) tijekom razdoblja kada nisu utvrđene izvozne subvencije, porezi na izvoz ili pomoć u hrani.
      4.   Obavješćivanje i priopćivanje iz stavaka 1. i 2. provode se u skladu s Uredbom Komisije (EZ) br. 792/2009 (14).

   Članak 3.
   U članku 15.a Uredbe (EZ) br. 952/2006 drugi se stavak zamjenjuje sljedećim:

      „Svaka država članica dostavlja Komisiji prije kraja svakog mjeseca prosjek cijena prikupljenih na nacionalnoj razini te ukupne odgovarajuće količine i standardna odstupanja. Prosjek cijena i standardna odstupanja ponderiraju se u količinama koje prijavljuju poduzeća iz prethodnog stavka. Priopćenja se dostavljaju u skladu s Uredbom Komisije (EZ) br. 792/2009 (15).

   Članak 4.
   Članak 12. Uredbe (EZ) br. 826/2008 mijenja se kako slijedi:

               1.

               stavci 3. i 4. zamjenjuju se sljedećim:
               „3.   Obavješćivanje iz stavka 1., uključujući obavijesti da nije podnesena ni jedna ponuda, provodi se u skladu s Uredbom (EZ) br. 792/2009.
               4.   Detaljnije informacije o obavješćivanju utvrđuju se uredbama o otvaranju predmetnog natječajnog postupka.”;

               2.

               briše se stavak 5.

         Članak 5.
   U članku 9. Uredbe (EZ) br. 1295/2008 dodaje se sljedeći stavak 5.:

      „5.   Obavješćivanje iz stavaka 2. i 4. provodi se u skladu s Uredbom Komisije (EZ) br. 792/2009 (16).

   Članak 6.
   U Uredbi (EZ) br. 1296/2008 članak 21.a zamjenjuje se sljedećim:

      „Članak 21.a
      Obavješćivanje iz ove Uredbe provodi se u skladu s Uredbom Komisije (EZ) br. 792/2009 (17).

   Članak 7.
   U Uredbi (EU) br. 1272/2009 članak 58. zamjenjuje se sljedećim:

      „Članak 58.
      Metoda koja se primjenjuje na obveze obavješćivanja
      Obavješćivanje iz ove Uredbe provodi se u skladu s Uredbom Komisije (EZ) br. 792/2009 (18).

   Članak 8.
   U članku 5. Uredbe (EU) br. 738/2010 dodaje se sljedeći stavak 10.:

      „10.   Obavješćivanje iz stavka 9. provodi se u skladu s Uredbom Komisije (EZ) br. 792/2009 (19).

   Članak 9.
   U članku 146. Provedbene uredbe (EU) br. 543/2011 stavak 3. zamjenjuje se sljedećim:

      „3.   Obavješćivanje iz članka 9. stavka 2., članka 18. stavaka 3. i 4., članaka 97. i 128., članka 129. stavka 1., članaka 130. i 131., članka 134. stavka 1. i iz ovog članka te zahtjev iz članka 92. stavka 1. provode se u skladu s Uredbom (EZ) br. 792/2009.”

   Članak 10.
   Provedbena uredba (EU) br. 511/2012 mijenja se kako slijedi:

               1.

               u članku 1. stavku 1. dodaje se sljedeća točka (d):

                           „(d)

                           ukupnom broju priznatih proizvođačkih organizacija, udruženja i sektorskih organizacija na kraju prethodne kalendarske godine.”;

               2.

               u članku 3. stavku 1. točka (a) zamjenjuje se sljedećim:

                           „(a)

                           ukupnoj količini sirovog mlijeka, navedeno po državi članici proizvodnje, isporučenoj na njihovom državnom području u okviru ugovora koje su priznate proizvođačke organizacije i udruženja dogovorili u skladu s člankom 149. stavkom 2. točkom (f) Uredbe (EU) br. 1308/2013 Europskog parlamenta i Vijeća (20) prethodne kalendarske godine, prema obavijestima dostavljenima nadležnim tijelima prema članku 2. stavku 3. ove Uredbe, navodeći broj proizvođačkih organizacija i udruženja te odgovarajuće dostavljene količine.

                  (20)  Uredba (EU) br. 1308/2013 Europskog parlamenta i Vijeća od 17. prosinca 2013. o uspostavljanju zajedničke organizacije tržišta poljoprivrednih proizvoda i stavljanju izvan snage uredbi Vijeća (EEZ) br. 922/72, (EEZ) br. 234/79, (EZ) br. 1037/2001 i (EZ) br. 1234/2007 (SL L 347, 20.12.2013., str. 671.).”;"

               3.

               umeće se sljedeći članak 5.a:
               „Članak 5.a
               Obavješćivanje iz ove Uredbe, osim obavješćivanja iz članka 3. stavka 2., provodi se u skladu s Uredbom Komisije (EZ) br. 792/2009 (21).

                  (21)  Uredba Komisije (EZ) br. 792/2009 od 31. kolovoza 2009. o detaljnim pravilima u skladu s kojima države članice moraju Komisiji dostavljati podatke i dokumente pri provedbi zajedničke organizacije tržišta, sustava izravnih plaćanja, promidžbe poljoprivrednih proizvoda i režima koji se primjenjuju na najudaljenije regije i manje otoke u Egejskom moru (SL L 228, 1.9.2009., str. 3.).”"

         Članak 11.
   Ova Uredba stupa na snagu trećeg dana od dana objave u Službenom listu Europske unije.
   Primjenjuje se od 16. studenoga 2015.
   Međutim, članak 3. primjenjuje se od 1. listopada 2016.

      Ova je Uredba u cijelosti obvezujuća i izravno se primjenjuje u državama članicama u skladu s ugovorima.
      Sastavljeno u Bruxellesu 9. studenoga 2015.

            Za Komisiju

            Predsjednik

         Jean-Claude JUNCKER

      (1)  SL L 347, 20.12.2013., str. 671.

      (2)  Uredba Komisije (EZ) br. 792/2009 od 31. kolovoza 2009. o detaljnim pravilima u skladu s kojima države članice moraju Komisiji dostavljati podatke i dokumente pri provedbi zajedničke organizacije tržišta, sustava izravnih plaćanja, promidžbe poljoprivrednih proizvoda i režima koji se primjenjuju na najudaljenije regije i manje otoke u Egejskom moru (SL L 228, 1.9.2009., str. 3.).

      (3)  Uredba Komisije (EZ) br. 546/2003 od 27. ožujka 2003. o određenim službenim obavijestima u vezi s primjenom Uredbi Vijeća (EEZ) br. 2771/75, (EEZ) br. 2777/75 i (EEZ) br. 2783/75 u sektorima jaja i mesa peradi (SL L 81, 28.3.2003., str. 12.).

      (4)  Uredba Komisije (EZ) br. 1342/2003 od 28. srpnja 2003. o utvrđivanju posebnih detaljnih pravila za primjenu sustava uvoznih i izvoznih dozvola za žitarice i rižu (SL L 189, 29.7.2003., str. 12.).

      (5)  Uredba Komisije (EZ) br. 952/2006 od 29. lipnja 2006. o utvrđivanju detaljnih pravila za primjenu Uredbe Vijeća (EZ) br. 318/2006 u pogledu upravljanja tržištem šećera Zajednice i sustavom kvota (SL L 178, 1.7.2006., str. 39.).

      (6)  Uredba Komisije (EZ) br. 826/2008 od 20. kolovoza 2008. o utvrđivanju zajedničkih pravila za dodjelu potpore za privatno skladištenje određenih poljoprivrednih proizvoda (SL L 223, 21.8.2008., str. 3.).

      (7)  Uredba Komisije (EZ) br. 1295/2008 od 18. prosinca 2008. o uvozu hmelja iz trećih zemalja (SL L 340, 19.12.2008., str. 45.).

      (8)  Uredba Komisije (EZ) br. 1296/2008 od 18. prosinca 2008. o utvrđivanju detaljnih pravila za primjenu carinskih kvota za uvoz kukuruza i sirka u Španjolsku te za uvoz kukuruza u Portugal (SL L 340, 19.12.2008., str. 57.).

      (9)  Uredba Komisije (EU) br. 1272/2009 od 11. prosinca 2009. o utvrđivanju zajedničkih detaljnih pravila za provedbu Uredbe Vijeća (EZ) br. 1234/2007 u pogledu otkupa i prodaje poljoprivrednih proizvoda u okviru javne intervencije (SL L 349, 29.12.2009., str. 1.).

      (10)  SL L 216, 17.8.2010., str. 11.

      (11)  Provedbena uredba Komisije (EU) br. 543/2011 od 7. lipnja 2011. o utvrđivanju detaljnih pravila za primjenu Uredbe Vijeća (EZ) br. 1234/2007 za sektore voća i povrća te prerađevina voća i povrća (SL L 157, 15.6.2011., str. 1.).

      (12)  Provedbena uredba Komisije (EU) br. 511/2012 od 15. lipnja 2012. o obavješćivanju o proizvođačkim organizacijama i sektorskim organizacijama te o ugovornom pregovaranju i odnosima predviđenima u Uredbi Vijeća (EZ) br. 1234/2007 u sektoru mlijeka i mliječnih proizvoda (SL L 156, 16.6.2012., str. 39.).


title: Provedbena uredba Komisije (EU) 2017/1390 оd 26. srpnja 2017. o 272. izmjeni Uredbe Vijeća (EZ) br. 881/2002 o uvođenju određenih posebnih mjera ograničavanja protiv određenih osoba i subjekata povezanih s organizacijama ISIL-om (Da'esh) i Al-Qaidom

text:
               27.7.2017

               HR

               Službeni list Europske unije

               L 195/11

         PROVEDBENA UREDBA KOMISIJE (EU) 2017/1390
   оd 26. srpnja 2017.
   o 272. izmjeni Uredbe Vijeća (EZ) br. 881/2002 o uvođenju određenih posebnih mjera ograničavanja protiv određenih osoba i subjekata povezanih s organizacijama ISIL-om (Da'esh) i Al-Qaidom
   EUROPSKA KOMISIJA,
   uzimajući u obzir Ugovor o funkcioniranju Europske unije,
   uzimajući u obzir Uredbu Vijeća (EZ) br. 881/2002 od 27. svibnja 2002. o uvođenju određenih posebnih mjera ograničavanja protiv određenih osoba i subjekata povezanih s organizacijama ISIL-om (Da'esh) i Al-Qaidom (1), a posebno njezin članak 7. stavak 1. točku (a), članak 7.a stavak 1. i članak 7.a stavak 5.,
   budući da:

               (1)

               U Prilogu I. Uredbi (EZ) br. 881/2002 navode se osobe, skupine i subjekti na koje se odnosi zamrzavanje financijskih sredstava i gospodarskih izvora u skladu s tom uredbom.

               (2)

               Odbor za sankcije Vijeća sigurnosti Ujedinjenih naroda 20. srpnja 2017. odlučio je dodati šest osoba i četiri subjekta na popis osoba, skupina i subjekata na koje se primjenjuje zamrzavanje financijskih sredstava i gospodarskih izvora te je uklonio jedan unos. Prilog I. Uredbi (EZ) br. 881/2002 trebalo bi stoga na odgovarajući način izmijeniti.

               (3)

               Kako bi se osigurala djelotvornost mjera predviđenih ovom Uredbom, ona bi trebala odmah stupiti na snagu,

         DONIJELA JE OVU UREDBU:
   Članak 1.
   Prilog I. Uredbi (EZ) br. 881/2002 mijenja se u skladu s Prilogom ovoj Uredbi.
   Članak 2.
   Ova Uredba stupa na snagu na dan objave u Službenom listu Europske unije.

      Ova je Uredba u cijelosti obvezujuća i izravno se primjenjuje u svim državama članicama.
      Sastavljeno u Bruxellesu 26. srpnja 2017.

            Za Komisiju,

            u ime predsjednika,

            Voditelj Službe za instrumente vanjske politike

      (1)  SL L 139, 29.5.2002., str. 9.

      PRILOG
      Prilog I. Uredbi (EZ) br. 881/2002 mijenja se kako slijedi:

                  1.

                  Sljedeći se unosi dodaju pod naslov „Fizičke osobe”:

                              (a)

                                 „Alexanda Amon Kotey (alias: (a) Alexe Kotey; (b) Alexanda Kote). Datum rođenja: 13.12.1983. Mjesto rođenja: London, Ujedinjena Kraljevina. Državljanstvo: britansko. Broj putovnice: Ujedinjena Kraljevina Velike Britanije i Sjeverne Irske 094477324, izdana 5.3.2005. Druge informacije: fizički opis: boja očiju: tamnosmeđa; boja kose: crna; put: tamna. Posebna obilježja: brada. Etničko podrijetlo: Cipranin iz Gane. Datum uvrštenja u skladu s člankom 7.d stavkom 2. točkom (i): 20.7.2017.”;

                              (b)

                                 „Elshafee El Sheikh (alias: (a) El Shafee Elsheikh; (b) Alshafee El-Sheikh). Datum rođenja: 16.7.1988. Datum rođenja: London, Ujedinjena Kraljevina. Državljanstvo: britansko. Broj putovnice: Ujedinjena Kraljevina Velike Britanije i Sjeverne Irske 801121547, izdana 16.6.2009. (izdao Ured za putovnice Ujedinjene Kraljevine s datumom isteka 16.6.2019., poništena u prosincu 2014.). Druge informacije: fizički opis: boja očiju: tamnosmeđa; boja kose: crna; put: tamna. Posebna obilježja: brada. Ime majke: Maha Elgizouli. Datum uvrštenja u skladu s člankom 7.d stavkom 2. točkom (i): 20.7.2017.”;

                              (c)

                                 „Muhammad Bahrum Naim Anggih Tamtomo (alias: (a) Bahrun Naim; (b) Anggih Tamtomo; (c) Abu Rayyan; (d) Abu Rayan; (e) Abu Aisyah). Datum rođenja: 6.9.1983. Mjesto rođenja: a) Surakarta, Indonezija; b) Pekalongan, Indonezija. Državljanstvo: indonezijsko. Adresa: a) Alep, Sirijska Arapska Republika b) Raqqa, Sirijska Arapska Republika. Datum uvrštenja u skladu s člankom 7.d stavkom 2. točkom (i): 20.7.2017.”;

                              (d)

                                 „Malik Ruslanovich Barkhanoev (alias: (a) Saifuddin; (b) Saifuddin al-Ingushi; (c) Saifuddin Ingushi). Datum rođenja: 14.3.1992. Mjesto rođenja: selo Ordzhonikidzevskaya, rajon Sunzhenskiy, Ingušetija, Ruska Federacija. Državljanstvo: rusko. Adresa: Mosul, Irak. Datum uvrštenja u skladu s člankom 7.d stavkom 2. točkom (i): 20.7.2017.”;

                              (e)

                                 „Murad Iraklievich Margoshvili (alias: (a) Zurab Iraklievich Margoshvili; (b) Murad Akhmedovich Madayev; (c) Lova Madayev; (d) Abu-Muslim Al-Shishani; (e) Muslim; (f) Lava; (g) John; (h) George; (i) Arthur; (j) Sedoy). Datum rođenja: 15.1.1970. Mjesto rođenja: Grozni, Čečenska Republika, Ruska Federacija. Državljanstvo: (a) rusko; (b) gruzijsko. Datum uvrštenja u skladu s člankom 7.d stavkom 2. točkom (i): 20.7.2017.”;

                              (f)

                                 „OMAN ROCHMAN Ustadz (alias: (a) Oman Rahman; (b) Abu Sulaiman Aman Abdurrahman Al-Arkhabiliy; (c) Aman Abdul Rahman; (d) Aman Abdurahman; (e) Aman Abdurrachman; (f) Oman Abdulrohman; (g) Oman Abdurrahman; (h) Aman Abdurrahman). Datum rođenja: 5.1.1972. Mjesto rođenja: Sumedang, Indonezija. Državljanstvo: indonezijsko. Adresa: zatvor Pasir Putih, otok Nusa Kambangan, Indonezija. Datum uvrštenja u skladu s člankom 7.d stavkom 2. točkom (i): 20.7.2017.”

                  2.

                  Sljedeći se unosi dodaju pod naslov „Pravne osobe, skupine i subjekti”:

                              (a)

                                 „HANIFA MONEY EXCHANGE OFFICE (PODRUŽNICA KOJA SE NALAZI U ALBU KAMALU, SIRIJSKA ARAPSKA REPUBLIKA) (alias: (a) Hanifah Currency Exchange; (b) Hanifeh Exchange; (c) Hanifa Exchange; (d) Hunaifa Office; (e) Hanifah Exchange Company; (f) Hanifa Money Exchange Office). Adresa: Albu Kamal (Al-Bukamal), Sirijska Arapska Republika. Druge informacije: djelatnosti zamjene novca u Albu Kamalu (Al-Bukamal), Sirijska Arapska Republika. Datum uvrštenja u skladu s člankom 7.d stavkom 2. točkom (i): 20.7.2017.”;

                              (b)

                                 „SELSELAT AL-THAHAB (alias: (a) Silsilet al Thahab; (b) Selselat al Thahab For Money Exchange; (c) Silsilat Money Exchange Company; (d) Silsilah Money Exchange Company; (e) Al Silsilah al Dhahaba; (f) Silsalat al Dhab). Adresa: (a) Al-Kadhumi Complex, Al-Harthia, Bagdad, Irak; (b) Al-Abbas Street, Karbala, Irak. Datum uvrštenja u skladu s člankom 7.d stavkom 2. točkom (i): 20.7.2017.”;

                              (c)

                                 „Jaysh Khalid Ibn al Waleed (alias: (a) Khalid ibn al-Walid Army; (b) Liwa Shuhada al-Yarmouk; (c) Harakat al-Muthanna al-Islamia). Datum uvrštenja u skladu s člankom 7.d stavkom 2. točkom (i): 20.7.2017.”;

                              (d)

                                 „Jund Al Aqsa (alias: (a) The Soldiers of Aqsa; (b) Soldiers of Aqsa; (c) Sarayat Al Quds). Adresa: (a) pokrajina Idlib, Sirijska Arapska Republika; (b) pokrajina Hama, Sirijska Arapska Republika. Datum uvrštenja u skladu s člankom 7.d stavkom 2. točkom (i): 20.7.2017.”

                  3.

                  Uklanja se sljedeći unos pod naslovom „Fizičke osobe”:
                  „Othman Deramchi (alias Abou Youssef). Adresa: Alžir Datum rođenja: 7.6.1954. Mjesto rođenja: Tighennif, Alžir. Državljanstvo: alžirsko. Druge informacije: (a) talijanski porezni broj DRMTMN54H07Z301T; (b) deportiran iz Italije u Alžir 22.8.2008., (c) punac Djamela Lounicija. Datum uvrštenja na popis iz članka 2.a stavka 4. točke (b): 17.3.2004.”


title: Provedbena Uredba Vijeća (EU) br. 477/2014 od 12. svibnja 2014. o provedbi Uredbe (EU) br. 269/2014 o mjerama ograničavanja u odnosu na djelovanja koja podrivaju ili ugrožavaju teritorijalnu cjelovitost, suverenost i neovisnost Ukrajine

text:
               12.5.2014

               HR

               Službeni list Europske unije

               L 137/3

         PROVEDBENA UREDBA VIJEĆA (EU) br. 477/2014
   od 12. svibnja 2014.
   o provedbi Uredbe (EU) br. 269/2014 o mjerama ograničavanja u odnosu na djelovanja koja podrivaju ili ugrožavaju teritorijalnu cjelovitost, suverenost i neovisnost Ukrajine
   VIJEĆE EUROPSKE UNIJE,
   uzimajući u obzir Ugovor o funkcioniranju Europske unije,
   uzimajući u obzir Uredbu Vijeća (EU) br. 269/2014 od 17. ožujka 2014. o mjerama ograničavanja u odnosu na djelovanja koja podrivaju ili ugrožavaju teritorijalnu cjelovitost, suverenost i neovisnost Ukrajine (1), a posebno njezin članak 14. stavak 1.,
   budući da:

               (1)

               Vijeće je 17. ožujka donijelo Uredbu (EU) br. 269/2014.

               (2)

               Imajući u vidu ozbiljnost situacije, Vijeće smatra da bi još osoba i subjekata trebalo dodati na popis fizičkih i pravnih osoba, subjekata i tijela koji podliježu mjerama ograničavanja iz Priloga I. Uredbi (EU) br. 269/2014.

               (3)

               Prilog I. Uredbi (EU) br. 269/2014 trebalo bi stoga izmijeniti na odgovarajući način,

         DONIJELO JE OVU UREDBU:
   Članak 1.
   Osobe i subjekti navedeni u Prilogu ovoj Uredbi dodaju se na popis iz Priloga I. Uredbi (EU) br. 269/2014.
   Članak 2.
   Ova Uredba stupa na snagu na dan objave u Službenom listu Europske unije.

      Ova je Uredba u cijelosti obvezujuća i izravno se primjenjuje u svim državama članicama.
      Sastavljeno u Bruxellesu 12. svibnja 2014.

            Za Vijeće

            Predsjednik

         C. ASHTON

      (1)  SL L 78, 17.3.2014., str. 6.

      PRILOG

         Popis osoba i subjekata iz članka 1.

                  Ime

                  Identifikacijski podaci

                  Obrazloženje

                  Datum uvrštenja

                  1.

                  Vyacheslav Viktorovich VOLODIN

                  Datum rođenja: 4.2.1964. Alekseevka, regija Saratov.

                  Prvi zamjenik šefa kabineta Ureda ruskog predsjednika. Nadležan za nadzor političke integracije ukrajinske regije Krima pripojene Ruskoj Federaciji.

                  12.5.2014.

                  2.

                  Vladimir SHAMANOV

                  Datum rođenja: 15.2.1954. Barnaul.

                  Zapovjednik ruskih zračnih snaga, general pukovnik. U svojoj visokoj funkciji odgovoran je za raspoređivanje ruskih zračnih snaga na Krimu.

                  12.5.2014.

                  3.

                  Vladimir Nikolaevich PLIGIN

                  Datum rođenja: 19.5.1960. Ignatovo, Vologodsk Oblast, SSSR.

                  Predsjednik Odbora za ustavno pravo Dume. Nadležan za olakšavanje donošenja zakonodavstva o pripojenju Krima i Sevastopolja Ruskoj Federaciji.

                  12.5.2014.

                  4.

                  Petr Grigorievich JAROSH

                  Vršitelj dužnosti načelnika Ureda savezne službe Krima za migraciju. Odgovoran za sustavno i žurno izdavanje ruskih putovnica stanovnicima Krima.

                  12.5.2014.

                  5.

                  Oleg Grigorievich KOZYURA

                  Datum rođenja: 19.12.1962. Zaporozhye

                  Vršitelj dužnosti načelnika Ureda savezne službe Sevastopolja za migraciju. Nadležan za sustavno i žurno izdavanje ruskih putovnica stanovnicima Krima.

                  12.5.2014.

                  6.

                  Viacheslav PONOMARIOV

                  Samoproglašeni gradonačelnik grada Slaviansk. Ponomarev je pozvao Vladimira Putina da pošalje ruske snage da zaštite grad te je kasnije od njega zatražio isporuku oružja. Ponomarevi ljudi su uključeni u otmice (uhvatili su ukrajinsku izvjestiteljicu Irmu Krat i Simona Ostrovskog, izvjestitelja za Vice News, oboje su kasnije pušteni; zadržali su vojne promatrače na temelju Bečkog dokumenta OESS-a).

                  12.5.2014.

                  7.

                  Igor Mykolaiovych BEZLER

                  Rođen 1965.

                  Jedan od vođa samoproglašene paravojne skupine grada Horlivka. Preuzeo je nadzor nad Sigurnosnom službom ukrajinskog ureda u zgradi regije Donjetsk te je kasnije zauzeo područni ured Ministarstva unutarnjih poslova u gradu Horlivka. Povezan je s Ihorom Strielkovim pod čijim je zapovjedništvom bio uključen u ubojstvo Volodymyra Rybaka, narodnog zastupnika u Gradskom poglavarstvu, prema SBU-u.

                  12.5.2014.

                  8.

                  Igor KAKIDZYANOV

                  Jedan od vođa oružanih snaga samoproglašene „Narodne Republike Donjetsk”. Cilj je snaga „zaštititi stanovnike Narodne Republike Donjetsk i teritorijalnog integriteta Republike”, prema Pushylinu, jednom od vođa „Narodne Republike Donjetsk”.

                  12.5.2014.

                  9.

                  Oleg TSARIOV

                  Zastupnik u Radi. Javno je pozivao na stvaranje Savezne Republike Nove Rusije, koja bi se sastojala od jugoistočnih regija Ukrajine.

                  12.5.2014.

                  10.

                  Roman LYAGIN

                  Načelnik Središnjeg izbornog povjerenstva „Narodne Republike Donjetsk”. Aktivno je sudjelovao u organiziranju referenduma od 11. svibnja o samoodređenju „Narodne Republike Donjetsk”.

                  12.5.2014.

                  11.

                  Aleksandr MALYKHIN

                  Načelnik Središnjeg izbornog povjerenstva „Narodne Republike Lugansk”. Aktivno je sudjelovao u organiziranju referenduma od 11. svibnja o samoodređenju „Narodne Republike Lugansk”.

                  12.5.2014.

                  12.

                  Natalia Vladimirovna POKLONSKAYA

                  Born 18.03.1980 in Eupatoria.

                  Tužiteljica u Krimu. Aktivno je provodila rusko pripojenje Krima.

                  12.5.2014.

                  13.

                  Igor Sergeievich SHEVCHENKO

                  Vršitelj dužnosti tužitelja u Sevastopolju. Aktivno je provodio rusko pripojenje Sevastopolja.

                  12.5.2014.

      Subjekti:

                  Ime

                  Identifikacijski podaci

                  Obrazloženje

                  Datum uvrštenja

                  1.

                  PJSC CHERNOMORNEFTEGAZ

                  „Parlament Krima” donio je 17.3.2014. rezoluciju o zapljeni imovine poduzeća Chernomorneftegaz u ime „Republike Krima”. Krimske su „vlasti” na taj način poduzeće efektivno konfiscirala.

                  12.5.2014.

                  2.

                  FEODOSIA

                  „Parlament Krima” donio je 17.3.2014. rezoluciju o zapljeni imovine poduzeća Feodosia u ime „Republike Krima”. Krimske su „vlasti” na taj način poduzeće efektivno konfiscirala.

                  12.5.2014.


title: Provedbena uredba Komisije (EU) 2015/274 оd 19. veljače 2015. o 226. izmjeni Uredbe Vijeća (EZ) br. 881/2002 o određenim posebnim mjerama ograničavanja protiv određenih osoba i subjekata povezanih s mrežom Al Qaidom

text:
               20.2.2015

               HR

               Službeni list Europske unije

               L 47/13

         PROVEDBENA UREDBA KOMISIJE (EU) 2015/274
   оd 19. veljače 2015.
   o 226. izmjeni Uredbe Vijeća (EZ) br. 881/2002 o određenim posebnim mjerama ograničavanja protiv određenih osoba i subjekata povezanih s mrežom Al Qaidom
   EUROPSKA KOMISIJA,
   uzimajući u obzir Ugovor o funkcioniranju Europske unije,
   uzimajući u obzir Uredbu Vijeća (EZ) br. 881/2002 od 27. svibnja 2002. o određenim posebnim mjerama ograničavanja protiv određenih osoba i subjekata povezanih s mrežom Al-Qaidom (1), a posebno njezin članak 7. stavak 1. točku (a) i članak 7.a stavak 1.,
   budući da:

               (1)

               U Prilogu I. Uredbi (EZ) br. 881/2002 navode se osobe, skupine i subjekti na koje se odnosi zamrzavanje financijskih sredstava i gospodarskih izvora u skladu s tom Uredbom.

               (2)

               Odbor za sankcije Vijeća sigurnosti Ujedinjenih naroda 10. veljače 2015. odobrio je da se jedna osoba doda na popis osoba, skupina i subjekata na koje se treba primjenjivati zamrzavanje financijskih sredstava i gospodarskih izvora, koji je sastavio Odbor za sankcije Al Qaidi.

               (3)

               Prilog I. Uredbi (EZ) br. 881/2002 treba stoga na odgovarajući način ažurirati.

               (4)

               Kako bi se osigurala učinkovitost mjera predviđenih ovom Uredbom, ova bi Uredba trebala odmah stupiti na snagu,

         DONIJELA JE OVU UREDBU:
   Članak 1.
   Prilog I. Uredbi (EZ) br. 881/2002 izmjenjuje se u skladu s Prilogom ovoj Uredbi.
   Članak 2.
   Ova Uredba stupa na snagu na dan objave u Službenom listu Europske unije.

      Ova je Uredba u cijelosti obvezujuća i izravno se primjenjuje u svim državama članicama.
      Sastavljeno u Bruxellesu 19. veljače 2015.

            Za Komisiju,

            u ime predsjednika,

            voditelj službe za instrumente vanjske politike

      (1)  SL L 139, 29.5.2002., str. 9.

      PRILOG
      U Prilogu I. Uredbi (EZ) br. 881/2002 sljedeći se unosi dodaju pod naslov „Fizičke osobe”:

         „Denis Mamadou Gerhard Cuspert (alias Abu Talha al-Almani). Datum rođenja: 18.10.1975. Mjesto rođenja: Berlin, Njemačka. Državljanstvo: njemačko. Nacionalni identifikacijski broj: 2550439611 (Njemački nacionalni identifikacijski broj, izdan u okrugu Friedrichshain-Kreuzberg u Berlinu, Njemačka, izdan: 22.4.2010., datum isteka: 21.4.2020.). Adresa: Karl-Marx-Str. 210, 12055 Berlin, Njemačka. Druge informacije: (a) fizički opis: boja očiju: smeđa; boja kose: crna; visina: 178 cm. Tetovaže: natpis BROKEN DREAMS (na leđima) i krajolik Afrike (na desnoj nadlaktici); (b) ime oca: Richard Luc-Giffard; (c) ime majke: Sigrid Cuspert; (d) nalazi se na području Sirije/Turske (od siječnja 2015.). Datum određenja iz članka 2.a stavka 4. točke (b): 10.2.2015.”